               IL-KUMMISSJONI EWROPEA
            Brussell, 9.2.2021
            COM(2021) 64 final
            2021/0034(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kunsill tas-Sħubija stabbilit mill-Ftehim ta’ Kummerċ u Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa, u r-Renju Unit tal-Gran Brittanja u l-Irlanda ta’ Fuq, min-naħa l-oħra, fir-rigward tad-data ta’ meta għandha tieqaf l-applikazzjoni proviżorja tal-Ftehim ta’ Kummerċ u Kooperazzjoni

               MEMORANDUM TA’ SPJEGAZZJONI

               1.Suġġett tal-proposta

               Il-Kummissjoni tipproponi li l-Kunsill jistabbilixxi l-pożizzjoni li għandha tittieħed f’isem l-Unjoni fil-Kunsill tas-Sħubija stabbilit mill-Ftehim ta’ Kummerċ u Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa, u r-Renju Unit tal-Gran Brittanja u l-Irlanda ta’ Fuq, min-naħa l-oħra (il-“Ftehim ta’ Kummerċ u Kooperazzjoni”), fir-rigward tad-data ta’ meta għandha tieqaf l-applikazzjoni proviżorja tal-Ftehim ta’ Kummerċ u Kooperazzjoni.

               2.Kuntest tal-proposta

               2.1.Il-Ftehim ta’ Kummerċ u Kooperazzjoni

               Fid-29 ta’ Diċembru 2020, il-Kunsill adotta d-Deċiżjoni (UE) Nru 2020/2252
                  1
                dwar l-iffirmar, f'isem l-Unjoni, u l-applikazzjoni proviżorja tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta' Fuq, min-naħa l-oħra, u tal-Ftehim bejn l-Unjoni Ewropea u r-Renju Unit tal-Gran Brittanja u l-Irlanda ta' Fuq dwar il-proċeduri ta' sigurtà għall-iskambju u għall-protezzjoni ta' informazzjoni klassifikata.

               Il-Ftehim ta’ Kummerċ u Kooperazzjoni jistabbilixxi l-bażi għal relazzjoni wiesgħa bejn l-Unjoni u r-Renju Unit li tinvolvi drittijiet u obbligi reċiproċi, azzjonijiet komuni u proċeduri speċjali.

               Il-Ftehim dwar is-Sigurtà tal-Informazzjoni huwa ftehim supplimentari għall-Ftehim ta’ Kummerċ u Kooperazzjoni, marbut intrinsikament ma' dan tal-aħħar b'mod partikolari fir-rigward tad-dati tad-dħul fis-seħħ u tat-terminazzjoni.

               Skont l-Artikolu 12(1) tad-Deċiżjoni tal-Kunsill (UE) Nru 2020/2252, kif miftiehem mill-Partijiet fl-Artikolu FINPROV.11(2) tal-Ftehim ta’ Kummerċ u Kooperazzjoni, il-Ftehimiet japplikaw fuq bażi proviżorja mill-1 ta’ Jannar 2021, sakemm jitlestew il-proċeduri meħtieġa għad-dħul fis-seħħ tagħhom .

               2.2.Id-deċiżjoni prevista tal-Kunsill tas-Sħubija

               Skont l-Artikolu FINPROV.11(2) tal-Ftehim ta’ Kummerċ u Kooperazzjoni, l-applikazzjoni proviżorja għandha tieqaf f’waħda mid-dati li ġejjin, skont liema minnhom tiġi l-ewwel:

               (a) it-28 ta’ Frar 2021 jew data oħra kif deċiż mill-Kunsill tas-Sħubija stabbilit skont l-Artikolu INST.1 tal-Ftehim; jew

               (b) l-ewwel jum tax-xahar wara dak li fih iż-żewġ Partijiet ikunu nnotifikaw lil xulxin li lestew ir-rekwiżiti u l-proċeduri interni rispettivi tagħhom għall-istabbiliment tal-kunsens tagħhom li jintrabtu.

               Minħabba ż-żmien meħtieġ biex il-Parlament Ewropew u l-Kunsill jiskrutinizzaw b’mod xieraq il-Ftehimiet f’kull waħda mill-24 lingwa awtentika, l-Unjoni mhux se tkun tista’ tikkonkludi l-Ftehim ta’ Kummerċ u Kooperazzjoni qabel it-28 ta’ Frar 2021.

               Għalhekk, jenħtieġ li l-Kunsill tas-Sħubija jistabbilixxi data wara t-28 ta’ Frar 2021 għat-tmiem tal-applikazzjoni proviżorja, li tqis iż-żmien meħtieġ għat-tlestija tar-reviżjoni u l-awtentikazzjoni ġuridika-lingwistika tal-verżjonijiet lingwistiċi kollha tal-Ftehim.

               L-għan tad-deċiżjoni prevista tal-Kunsill tas-Sħubija li jenħtieġ li tiġi stabbilita l-pożizzjoni tal-Unjoni għaliha, huwa li tistabbilixxi dik id-data.

               3.Pożizzjoni li għandha tittieħed f’isem l-Unjoni

               Fid-dawl tad-data prevista għad-disponibbiltà tal-Ftehimiet fl-24 lingwa awtentika kollha, jenħtieġ li d-data tkun it-30 ta’ April 2021.

               Għalhekk jenħtieġ li l-pożizzjoni tal-Unjoni tkun li tappoġġa l-adozzjoni ta’ deċiżjoni mill-Kunsill tas-Sħubija skont il-punt (a) tal-Artikolu FINPROV.11(2) tal-Ftehim ta’ Kummerċ u Kooperazzjoni li tistabbilixxi data ġdida għall-applikazzjoni proviżorja fit-30 ta’ April 2021, f’konformità mal-abbozz ta’ deċiżjoni mehmuż ma’ din il-proposta.

               4.Bażi ġuridika

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet tal-Kunsill li jistabbilixxu “l-pożizzjonijiet li għandhom jiġu adottati f'isem l-Unjoni f'sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Id-deċiżjoni li l-Kunsill tas-Sħubija mitlub jadotta tikkostitwixxi att li jkollu effetti legali.

               L-att previst la jissupplimenta u lanqas ma jemenda l-qafas istituzzjonali tal-Ftehim ta’ Kummerċ u Kooperazzjoni.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) TFUE.

               L-uniku objettiv u kontenut tal-att previst huwa relatat mal-istabbiliment tal-pożizzjoni tal-Unjoni dwar id-data ta’ meta għandha tieqaf l-applikazzjoni proviżorja. L-iffirmar tal-Ftehim ta’ Kummerċ u Kooperazzjoni kien ibbażat fuq l-Artikolu 217 TFUE.

               Jenħtieġ li l-bażi ġuridika tad-deċiżjoni proposta tkun l-Artikolu 217 TFUE, flimkien mal-Artikolu 218(9).

               5.Pubblikazzjoni tal-att previst

               Peress li l-għan tad-deċiżjoni tal-Kunsill tas-Sħubija huwa li tiġi posposta d-data ta’ meta għandha tieqaf l-applikazzjoni proviżorja, huwa xieraq li d-deċiżjoni tal-Kunsill tas-Sħubija tiġi ppubblikata f’Il-Ġurnal Uffiċjali tal-Unjoni Ewropea wara l-adozzjoni tagħha.

               2021/0034 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kunsill tas-Sħubija stabbilit mill-Ftehim ta’ Kummerċ u Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa, u r-Renju Unit tal-Gran Brittanja u l-Irlanda ta’ Fuq, min-naħa l-oħra, fir-rigward tad-data ta’ meta għandha tieqaf l-applikazzjoni proviżorja tal-Ftehim ta’ Kummerċ u Kooperazzjoni

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 217, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Fid-29 ta’ Diċembru 2020, il-Kunsill adotta d-Deċiżjoni (UE) Nru 2020/2252
                  2
                dwar l-iffirmar, f'isem l-Unjoni, u l-applikazzjoni proviżorja tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta' Fuq, min-naħa l-oħra (il-“Ftehim ta’ Kummerċ u Kooperazzjoni”), u tal-Ftehim bejn l-Unjoni Ewropea u r-Renju Unit tal-Gran Brittanja u l-Irlanda ta' Fuq dwar il-proċeduri ta' sigurtà għall-iskambju u għall-protezzjoni ta' informazzjoni klassifikata (il-“Ftehim dwar is-sigurtà tal-informazzjoni”) (flimkien imsejħin il-“Ftehimiet”).

               (2)Il-Ftehim dwar is-Sigurtà tal-Informazzjoni huwa ftehim supplimentari għall-Ftehim ta’ Kummerċ u Kooperazzjoni, marbut intrinsikament ma' dan tal-aħħar b'mod partikolari fir-rigward tad-dati tad-dħul fis-seħħ u tat-terminazzjoni.

               (3)Skont l-Artikolu 12(1) tad-Deċiżjoni (UE) Nru 2020/2252, kif miftiehem mill-Partijiet fl-Artikolu FINPROV.11(2) tal-Ftehim ta’ Kummerċ u Kooperazzjoni, il-Ftehimiet japplikaw fuq bażi proviżorja mill-1 ta’ Jannar 2021, sakemm jitlestew il-proċeduri meħtieġa għad-dħul fis-seħħ tagħhom .

               (4)Skont l-Artikolu FINPROV.11(2) tal-Ftehim ta’ Kummerċ u Kooperazzjoni, l-applikazzjoni proviżorja għandha tieqaf f’waħda mid-dati li ġejjin, skont liema minnhom tiġi l-ewwel: (a) it-28 ta’ Frar 2021 jew data oħra kif deċiż mill-Kunsill tas-Sħubija stabbilit skont l-Artikolu INST.1 tal-Ftehim ta’ Kummerċ u Kooperazzjoni; jew (b) l-ewwel jum tax-xahar wara dak li fih iż-żewġ Partijiet ikunu nnotifikaw lil xulxin li lestew ir-rekwiżiti u l-proċeduri interni rispettivi tagħhom għall-istabbiliment tal-kunsens tagħhom li jintrabtu.

               (5)Minħabba ż-żmien meħtieġ biex il-Parlament Ewropew u l-Kunsill jiskrutinizzaw b’mod xieraq il-Ftehimiet f’kull waħda mill-24 lingwa awtentika, l-Unjoni mhux se tkun tista’ tikkonkludi l-Ftehim ta’ Kummerċ u Kooperazzjoni qabel it-28 ta’ Frar 2021.

               (6)Għalhekk, jenħtieġ li l-Kunsill tas-Sħubija jistabbilixxi data aktar tard biex tieqaf l-applikazzjoni proviżorja li tqis iż-żmien meta l-verżjonijiet lingwistiċi kollha jkunu ġew riveduti u awtentikati. Fid-dawl tad-data prevista għad-disponibbiltà tal-Ftehimiet f’kull waħda mill-24 lingwa awtentika, jenħtieġ li l-Kunsill tas-Sħubija jistabbilixxi it-30 ta’ April 2021 bħala din id-data.

               (7)Għaldaqstant, ikun xieraq li tiġi stabbilita l-pożizzjoni li għandha tittieħed f’isem l-Unjoni fil-Kunsill tas-Sħubija.

               (8)Sabiex il-miżuri previsti f’din id-Deċiżjoni jkunu jistgħu jiġu applikati fil-pront, jenħtieġ li din id-Deċiżjoni tidħol fis-seħħ fid-data tal-adozzjoni tagħha,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata f’isem l-Unjoni fil-Kunsill tas-Sħubija stabbilit mill-Artikolu INST.1 tal-Ftehim ta’ Kummerċ u Kooperazzjoni, dwar deċiżjoni li għandha tittieħed f’konformità mal-punt (a) tal-Artikolu FINPROV.11(2) tiegħu, għandha tkun ibbażata fuq l-abbozz ta’ deċiżjoni tal-Kunsill tas-Sħubija mehmuż ma’ din id-Deċiżjoni.

               Artikolu 2

               Id-deċiżjoni tal-Kunsill tas-Sħubija għandha tiġi ppubblikata f’Il-Ġurnal Uffiċjali tal-Unjoni Ewropea.

               Artikolu 3

               Din id-Deċiżjoni għandha tidħol fis-seħħ dakinhar tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        ĠU L 444, 31.12.2020, p. 2.

                     (2)

                        Id-Deċiżjoni tal-Kunsill (UE) 2020/2252 tat-29 ta’ Diċembru 2020 dwar l-iffirmar, f'isem l-Unjoni, u l-applikazzjoni proviżorja tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta' Fuq, min-naħa l-oħra, u tal-Ftehim bejn l-Unjoni Ewropea u r-Renju Unit tal-Gran Brittanja u l-Irlanda ta' Fuq dwar il-proċeduri ta' sigurtà għall-iskambju u għall-protezzjoni ta' informazzjoni klassifikata (ĠU L 444, 31.12.2020, p. 2).

    ---documentbreak---

               IL-KUMMISSJONI EWROPEA
            Brussell, 9.2.2021
            COM(2021) 64 final
            ANNESS
            ta'
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-Kunsill tas-Sħubija stabbilit mill-Ftehim ta’ Kummerċ u Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa, u r-Renju Unit tal-Gran Brittanja u l-Irlanda ta’ Fuq, min-naħa l-oħra, fir-rigward tad-data ta’ meta għandha tieqaf l-applikazzjoni proviżorja tal-Ftehim ta’ Kummerċ u Kooperazzjoni

               ANNESS

               Deċiżjoni Nru 1/2021 tal-Kunsill tas-Sħubija stabbilit mill-Ftehim ta’ Kummerċ u Kooperazzjoni bejn L-Unjoni Ewropea u l-Komunità Ewropea tal-Enerġija Atomika, minn naħa, u r-Renju Unit tal-Gran Brittanja u l-Irlanda ta’ Fuq, min-naħa l-oħra,

               ta’ …

               fir-rigward tad-data ta’ meta għandha tieqaf l-applikazzjoni proviżorja tal-Ftehim tal-Kummerċ u l-Kooperazzjoni

               IL-KUNSILL TAS-SĦUBIJA,

               Wara li kkunsidra l-Ftehim ta’ Kummerċ u Kooperazzjoni bejn L-Unjoni Ewropea u l-Komunità Ewropea tal-Enerġija Atomika, minn naħa, u r-Renju Unit tal-Gran Brittanja u l-Irlanda ta’ Fuq, min-naħa l-oħra
                  1
                (il-“Ftehim ta’ Kummerċ u Kooperazzjoni”), u b’mod partikolari l-punt (a) tal-Artikolu FINPROV.11(2) tiegħu,

               Billi:

               (1)Skont l-Artikolu FINPROV.11(2) tal-Ftehim ta’ Kummerċ u Kooperazzjoni, il-Partijiet qablu li japplikaw b’mod proviżorju dak il-Ftehim mill-1 ta’ Jannar 2021 dment li qabel dik id-data jkunu nnotifikaw lil xulxin li r-rekwiżiti interni rispettivi tagħhom u l-proċeduri meħtieġa għall-applikazzjoni proviżorja tlestew. L-applikazzjoni proviżorja għandha tieqaf f’waħda mid-dati li ġejjin, skont liema tiġi l-ewwel: (a) 28 ta’ Frar 2021 jew data oħra kif deċiż mill-Kunsill tas-Sħubija; jew (b) l-ewwel jum tax-xahar wara dak li fih iż-żewġ Partijiet ikunu nnotifikaw lil xulxin li lestew ir-rekwiżiti u l-proċeduri interni rispettivi tagħhom għall-istabbiliment tal-kunsens tagħhom li jintrabtu.

               (2)Peress li l-Unjoni Ewropea mhix se tkun tista’, minħabba rekwiżiti proċedurali interni, tikkonkludi l-Ftehim ta’ Kummerċ u Kooperazzjoni sat-28 ta’ Frar 2021, jenħtieġ li l-Kunsill tas-Sħubija jistabbilixxi t-30 ta’ April 2021 bħala d-data ta’ meta għandha tieqaf l-applikazzjoni proviżorja skont il-punt (a) tal-Artikolu FINPROV.11(2).

               ADOTTA DIN ID-DEĊIŻJONI:

               Artikolu 1

               Id-data ta’ meta għandha tieqaf l-applikazzjoni proviżorja skont il-punt (a) tal-Artikolu FINPROV.11(2) tal-Ftehim ta’ Kummerċ u Kooperazzjoni għandha tkun it-30 ta’ April 2021.

               Artikolu 2

               Din id-Deċiżjoni għandha tidħol fis-seħħ dakinhar tal-adozzjoni tagħha.

               Magħmul fi …,

               Għall-Kunsill tas-Sħubija

               Il-Kopresidenti

                     (1)

                        ĠU L 444, 31.12.2020, p. 14.


               IL-KUMMISSJONI EWROPEA
            Brussell, 3.11.2021
            COM(2021) 671 final
            2021/0352(NLE)

            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fit-32 Assemblea tal-Organizzazzjoni Marittima Internazzjonali dwar l-adozzjoni ta’ emendi għal-Linji Gwida skont is-Sistema Armonizzata tal-Istħarriġ u ċ-Ċertifikazzjoni

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fit-32 Assemblea tal-Organizzazzjoni Marittima Internazzjonali (OMI), li se ssir virtwalment mis-6 sal-15 ta’ Diċembru 2021.

               Matul it-32 Assemblea( A 32), huwa previst li jiġi adottat abbozz ta’ Linji Gwida għall-Istħarriġ skont is-Sistema Armonizzata tal-Istħarriġ u ċ-Ċertifikazzjoni (HSSC), 2021 u tiġi rrevokata r-riżoluzzjoni A.1140(31) tal-Assemblea, li permezz tagħha l-Assemblea tal-IMO, fil-31 sessjoni tagħha, adottat il-Linji Gwida għall-Istħarriġ skont is-Sistema Armonizzata tal-Istħarriġ u ċ-Ċertifikazzjoni (HSSC), 2019.

               2.Kuntest tal-proposta

               2.1.Il-Konvenzjoni dwar l-Organizzazzjoni Marittima Internazzjonali

               Il-Konvenzjoni dwar l-Organizzazzjoni Marittima Internazzjonali (OMI) tistabbilixxi l-OMI. L-għan tal-OMI huwa li tipprovdi forum għall-kooperazzjoni fil-qasam tar-regolamentazzjoni u l-prattiki relatati ma’ kwistjonijiet tekniċi ta’ kull tip li jaffettwaw it-tbaħħir involut fil-kummerċ internazzjonali. Barra minn hekk, għandha l-għan li tħeġġeġ l-adozzjoni ġenerali tal-ogħla standards prattikabbli fi kwistjonijiet li jikkonċernaw is-sikurezza marittima, l-effiċjenza tan-navigazzjoni u l-prevenzjoni u l-kontroll tat-tniġġis tal-baħar mill-vapuri, u b’hekk tippromwovi kondizzjonijiet ekwivalenti ta’ kompetizzjoni. Tittratta wkoll kwistjonijiet amministrattivi u ġuridiċi relatati.

               Il-Konvenzjoni daħlet fis-seħħ fis-17 ta’ Marzu 1958.

               L-Istati Membri kollha huma partijiet għall-Konvenzjoni.

               2.2.L-Organizzazzjoni Marittima Internazzjonali

               L-Organizzazzjoni Marittima Internazzjonali (OMI) hija l-aġenzija speċjalizzata tan-Nazzjonijiet Uniti responsabbli mis-sikurezza u mis-sigurtà tat-tbaħħir u mill-prevenzjoni tat-tniġġis tal-baħar mill-vapuri. Hija l-awtorità li tistabbilixxi l-istandards globali għas-sikurezza, għas-sigurtà u għall-prestazzjoni ambjentali tat-tbaħħir internazzjonali. Ir-rwol prinċipali tagħha huwa li toħloq qafas regolatorju għall-industrija tat-tbaħħir li jkun ġust u effettiv, u li jiġi adottat u implimentat b’mod universali.

               Is-sħubija fl-OMI hija miftuħa għall-Istati kollha u l-Istati Membri kollha tal-UE huma membri tal-OMI. Ir-relazzjonijiet tal-UE mal-OMI huma bbażati b’mod partikolari fuq il-Ftehim għall-Kooperazzjoni u l-Kollaborazzjoni konkluż bejn l-Organizzazzjoni Konsultattiva Marittima Intergovernattiva (IMCO) u l-Kummissjoni tal-Komunitajiet Ewropej fl-1974.

               L-Assemblea tal-OMI hija l-korp governattiv tal-organizzazzjoni. Din tikkonsisti mill-Istati Membri kollha tal-OMI, li jiltaqgħu kull sentejn u tista’ tadotta miżuri miftiehma fil-ħames Kumitati ewlenin kollha tal-OMI. Fost dawn il-ħames kumitati hemm il-Kumitat tas-Sikurezza Marittima (MSC) u l-Kumitat tal-Protezzjoni tal-Ambjent tal-Baħar (MEPC).

               2.3.L-att previst tal-Assemblea tal-OMI

               Fis-6 sal-15 ta’ Diċembru 2021, waqt it-32 sessjoni tagħha, l-Assemblea  se tadotta emendi fil-Linji Gwida skont is-Sistema Armonizzata tal-Istħarriġ u ċ-Ċertifikazzjoni.

               L-għan tal-emendi previsti huwa li jiġu aġġornati l-Linji Gwida biex jirriflettu r-rekwiżiti li jirriżultaw mill-emendi għall-istrumenti obbligatorji rilevanti li jidħlu fis-seħħ sa u inkluż il-31 ta’ Diċembru 2021.

               3.Il-pożizzjoni li għandha tittieħed f’isem l-Unjoni

               3.1.Adozzjoni tal-Linji Gwida għall-Istħarriġ skont is-Sistema Armonizzata tal-Istħarriġ u ċ-Ċertifikazzjoni, 2021, u r-revoka ta’ A.1140 (31)

               Is-Sottokumitat dwar l-Implimentazzjoni tal-Istat tal-Bandiera, il-predeċessur tas-Sottokumitat dwar l-Implimentazzjoni tal-Istrumenti tal-OMI (III), qabel li jirrevedi l-Linji Gwida għall-Istħarriġ tal-HSSC fuq bażi kontinwa. Il-Linji Gwida għall-Istħarriġ huma għalhekk aġġornati f’kull sessjoni tal-Assemblea tal-OMI. L-aħħar verżjoni tal-Linji Gwida għall-Istħarriġ hija inkluża fir-riżoluzzjoni A.1140 (31) u ġiet adottata fil-31 sessjoni tal-Assemblea fl-2019.

               Fis-6 sessjoni tiegħu, III stabbilixxa l-Grupp ta’ Korrispondenza dwar ir-Reviżjoni tal-Linji Gwida għall-Istħarriġ skont l-HSSC u l-lista mhux eżawrjenti tal-obbligi skont l-istrumenti rilevanti għall-Kodiċi tal-Implimentazzjoni tal-Istrumenti tal-OMI (il-Kodiċi III), taħt il-koordinazzjoni taċ-Ċina. Dan kien sar bl-istess mod f’sessjonijiet preċedenti ta’ III.

               Il-Grupp ta’ Korrispondenza ntalab ikompli jiżviluppa abbozz ta’ emendi għal-Linji Gwida għall-Istħarriġ. Dawn jirriżultaw mill-emendi għall-istrumenti obbligatorji rilevanti li għandhom jidħlu fis-seħħ sa u inkluż l-31 ta’ Diċembru 2021, meta jitqies l-eżitu tas-sessjonijiet tal-MEPC u l-MSC. L-adozzjoni tal-aġġornament tal-Linji Gwida għall-Istħarriġ u r-revoka tar-riżoluzzjoni ta’ A.1140(31), li tinkludi l-Linja Gwida attwali, se tiġi approvata fil-104 sessjoni tal-MSC u s-77 sessjoni tal-MEPC. Wara l-approvazzjoni fiż-żewġ Kumitati, l-abbozz ta’ Riżoluzzjoni ser jiġi riferut lil A 32 għall-adozzjoni.

               Ir-reviżjoni regolari tiżgura li l-Linji Gwida għall-Istħarriġ tal-HSSC jibqgħu aġġornati. L-aġġornament li għandu jiġi adottat jikkjarifika i.a. li batteriji primarji skaduti, li kkonformaw mar-rekwiżiti tal-paragrafu 12.6 tal-anness għar-riżoluzzjoni MSC.149 (77), ma jistgħu jintużaw għall-ebda skop ieħor ħlief biex jeżaminaw u jivverifikaw it-tħaddim ta’ apparat radju telefoniku VHF bidirezzjonali. L-Unjoni teħtieġ għalhekk tappoġġa dawn l-emendi, peress li se jiżguraw li l-Linji Gwida għall-Istħarriġ iqisu żviluppi ġodda.

               3.2.Il-leġiżlazzjoni rilevanti tal-UE u l-kompetenza tal-UE

               Ir-Regolament (KE) Nru 391/2009
                  1
                jistabbilixxi regoli u standards komuni għall-organizzazzjonijiet għall-ispezzjoni u l-perizji tal-vapuri. Il-kriterju li jinsab fl-Anness I, parti B, punt 7(k) tar-Regolament jeħtieġ li organizzazzjoni rikonoxxuta tiżgura li l-istħarriġ u l-ispezzjonijiet statutorji jitwettqu f’konformità mal-linji gwida għall-istħarriġ skont is-sistema armonizzata tal-istħarriġ u ċ-ċertifikazzjoni adottata mill-OMI.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               L-Artikolu 218(9) tat-TFUE japplika indipendentement minn jekk l-Unjoni hijiex membru ta’ korp jew ta’ parti ta’ftehim
                  2
               .

               Il-kunċett ta’ “atti li jkollhom effetti legali” jinkludi atti li jkollhom effetti legali skont ir-regoli tad-dritt internazzjonali li jirregola s-sede inkwistjoni. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-UE”
                  3
               .

               4.1.2.Applikazzjoni għall-każ preżenti

               L-Assemblea tal-OMI hija korp imwaqqaf permezz ta’ ftehim, jiġifieri l-Konvenzjoni dwar l-Organizzazzjoni Marittima Internazzjonali.

               L-att li l-Assemblea hi mitluba tadotta, jikkostitwixxi att li għandu effetti ġuridiku. L-att previst kapaċi jinfluwenza b’mod deċiżiv il-kontenut tar-Regolament (KE) Nru 391/2009 tal-Parlament Ewropew u tal-Kunsill tat-23 ta’ April 2009 dwar ir-regoli u l-istandards komuni għall-organizzazzjonijiet tal-ispezzjoni u l-perizji tal-vapuri. Dan għaliex jeħtieġ li organizzazzjoni rikonoxxuta tiżgura li l-istħarriġ u l-ispezzjonijiet statutorji jitwettqu f’konformità mal-linji gwida għall-istħarriġ skont is-sistema armonizzata tal-istħarriġ u ċ-ċertifikazzjoni adottata mill-OMI.

               L-att previst la jissupplimenta u lanqas ma jemenda l-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva sabiex tittieħed deċiżjoni skont l-Artikolu 218(9) tat-TFUE tiddependi primarjament mill-objettiv u l-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ miri jew żewġ komponenti, u jekk waħda minn dawk il-miri jew wieħed minn dawk il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva waħda, jiġifieri dik meħtieġa mill-mira jew mill-komponent ewlieni jew predominanti.

               4.2.2.Applikazzjoni għall-każ preżenti

               L-objettiv u l-kontenut ewlenin tal-att previst jirrigwardaw it-trasport marittimu. Għalhekk, il-bażi ġuridika sostantiva tad-deċiżjoni proposta hija l-Artikolu 100(2) tat-TFUE.

               4.3.Konklużjoni

               Il-bażi ġuridika tad-deċiżjoni proposta teħtieġ li tkun l-Artikolu 100(2) tat-TFUE, flimkien mal-Artikolu 218(9) tat-TFUE.

               2021/0352 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fit-32 Assemblea tal-Organizzazzjoni Marittima Internazzjonali dwar l-adozzjoni ta’ emendi għal-Linji Gwida skont is-Sistema Armonizzata tal-Istħarriġ u ċ-Ċertifikazzjoni

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2) TFUE, flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Konvenzjoni dwar l-Organizzazzjoni Marittima Internazzjonali (“OMI”) daħlet fis-seħħ fis-17 ta’ Marzu 1958.

               (2)L-OMI hija l-aġenzija speċjalizzata tan-Nazzjonijiet Uniti responsabbli għas-sikurezza u s-sigurtà tat-tbaħħir u għall-prevenzjoni tat-tniġġis tal-baħar u tal-arja mill-vapuri. L-Istati Membri kollha tal-Unjoni huma membri tal-OMI. L-Unjoni mhijiex membru tal-OMI.

               (3)Skont l-Artikolu 15(j) tal-Ftehim, l-Assemblea tista’ tadotta regolamenti u linji gwida għall-Membri li jikkonċernaw is-sikurezza marittima, il-prevenzjoni u l-kontroll tat-tniġġis tal-baħar mill-vapuri u kwistjonijiet oħra li jikkonċernaw l-effett tat-tbaħħir fuq l-ambjent tal-baħar assenjat lill-Organizzazzjoni minn jew taħt strumenti internazzjonali, jew emendi għal tali regolamenti u linji gwida li jkunu ġew riferuti lilha.

               (4)L-Assemblea tal-OMI, fit-32 sessjoni tagħha mis-6 sal-15 ta’ Diċembru 2021, se tadotta l-Linji Gwida għall-Istħarriġ skont is-Sistema Armonizzata tal-Istħarriġ u ċ-Ċertifikazzjoni (HSSC), 2021, u tiġi rrevokata r-riżoluzzjoni A.1140(31) tal-Assemblea tal-OMI, li fiha l-Linji Gwida għall-Istħarriġ tal-HSSC, 2019.

               (5)Huwa xieraq li tiġi stabbilita l-pożizzjoni li se tiġi adottata f’isem l-Unjoni matul it-32 sessjoni tal-Assemblea tal-OMI, peress li l-emendi għall-Linji Gwida tal-Istħarriġ tal-HSSC se jkunu jistgħu jinfluwenzaw b’mod deċiżiv il-kontenut tad-dritt tal-Unjoni, partikolarment ir-Regolament (KE) 391/2009 tal-Parlament Ewropew u tal-Kunsill tat-23 ta’ April 2009 dwar ir-regoli u l-istandards komuni għall-organizzazzjonijiet għall-ispezzjoni u l-perizji tal-vapuri.

               (6)L-adozzjoni tal-Linji Gwida għall-Istħarriġ tal-HSSC, 2021 u r-revoka tal-Linji Gwida għall-Istħarriġ tal-HSSC, 2019 huma parti minn rieżami regolari. Għalhekk, jenħtieġ li l-Unjoni tappoġġa dawk l-emendi għaliex jiżguraw li l-Linji Gwida għall-Istħarriġ tal-HSSC jibqgħu aġġornati.

               (7)Il-pożizzjoni tal-Unjoni għandha tiġi espressa mill-Istati Membri tal-Unjoni li huma membri tal-Assemblea tal-OMI, li jaġixxu b’mod konġunt,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fit-32 sessjoni tal-Assemblea tal-Organizzazzjoni Marittima Internazzjonali (“OMI”) għandha tkun li taqbel mal-adozzjoni tal-Linji Gwida għall-Istħarriġ skont is-Sistema Armonizzata tal-Istħarriġ u ċ-Ċertifikazzjoni, 2021 kif stipulat fid-dokument III 7/17/Add.1, taqsima 8 u anness 6 u r-revoka konsegwenti tar-riżoluzzjoni A.1140 (31) tal-Assemblea tal-OMI.

               Artikolu 2

               Il-pożizzjoni msemmija fl-Artikolu 1 għandha tiġi espressa mill-Istati Membri tal-Unjoni li huma membri tal-Assemblea tal-OMI, li jaġixxu b’mod konġunt.

               Artikolu 3

               Din id-Deċiżjoni hija indirizzata lill-Istati Membri.

               Magħmul fi Brussell,

                     Għall-Kunsill

                     Il-President

                     (1)

                        Ir-Regolament (KE) Nru 391/2009 tal-Parlament Ewropew u tal-Kunsill tat-23 ta’ April 2009 dwar ir-regoli u l-istandards komuni għall-organizzazzjonijiet għall-ispezzjoni u l-perizji tal-vapuri; ĠU L 131, 28.5.2009, p. 11-23.

                     (2)

                        Is-sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafu 64.

                     (3)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi minn 61 sa 64.


               IL-KUMMISSJONI EWROPEA
            Brussell, 4.11.2021
            COM(2021) 672 final
            2021/0350(NLE)

            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fit-12-il Konferenza Ministerjali tal-Organizzazzjoni Dinjija tal-Kummerċ

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni tal-Kunsill li tistabbilixxi l-pożizzjoni li għandha tittieħed f’isem l-Unjoni fit-12-il Konferenza Ministerjali tal-Organizzazzjoni Dinjija tal-Kummerċ b’konnessjoni mal-adozzjoni prevista ta’ diversi deċiżjonijiet. Din il-proposta tkopri l-oqsma li ġejjin:

               1.Sussidji tas-sajd

               2.Kummerċ u saħħa

               3.Miżuri relatati mal-proprjetà intellettwali, kif previst fil-Ftehim TRIPS fiċ-ċirkostanzi tal-pandemija tal-COVID-19 u pandemiji oħra

               4.Titjib fit-trasparenza fl-agrikoltura

               5.Appoġġ domestiku fl-agrikoltura

               6.Ħażna pubblika għal skopijiet ta’ sigurtà tal-ikel

               7.Restrizzjonijiet fuq l-esportazzjoni fl-agrikoltura, inkluż l-eżenzjoni mir-restrizzjonijiet fuq l-esportazzjoni tal-Programm Dinji tal-Ikel

               8.Kompetizzjoni fl-esportazzjoni fl-agrikoltura

               9.Aċċess għas-suq fl-agrikoltura

               10.Mekkaniżmu ta’ salvagwardja speċjali (SSM) fl-agrikoltura

               11.Rieżami tal-Fehim għal Dispożizzjonijiet Amministrattivi dwar il-Kwoti Tariffarji ta’ Prodotti Agrikoli (Id-Deċiżjoni ta’ Bali dwar il-Kwoti Tariffarji)

               12.Qoton

               13.Pajjiżi l-inqas żviluppati (LDCs) u Trattament speċjali u differenzjali (SDT)

               14.Notifiki

               15.Tħassib kummerċjali

               2.Kuntest tal-proposta

               2.1.Il-Ftehim li jistabbilixxi l-Organizzazzjoni Dinjija tal-Kummerċ (“Ftehim tad-WTO”)

               Il-Ftehim li jistabbilixxi l-Organizzazzjoni Dinjija tal-Kummerċ (“il-Ftehim tad-WTO”) għandu l-għan li jilħaq l-objettivi msemmija fil-preambolu tal-Ftehim. Il-Ftehim daħal fis-seħħ fl-1 ta’ Jannar 1995.

               L-Unjoni Ewropea (UE) hija parti għall-Ftehim
                  1
               . Is-27 Stati Membri kollha huma wkoll partijiet għall-Ftehim. Id-WTO tista’ tieħu deċiżjonijiet f’konformità mal-proċeduri stabbiliti fil-Ftehim tad-WTO.

               2.2.Il-Konferenza Ministerjali tal-Organizzazzjoni Dinjija tal-Kummerċ

               Il-Konferenza Ministerjali hija l-ogħla korp deċiżjonali tad-WTO u tiltaqa’ mill-inqas darba kull sentejn. Fil-prattika, id-deċiżjonijiet jittieħdu b’konsensus.

               Il-laqgħa li jmiss tal-Konferenza Ministerjali se ssir f’Geneva, l-Iżvizzera (bejn it-30 ta’ Novembru u t-3 ta’ Diċembru 2021).

               2.3.L-atti previsti tal-Konferenza Ministerjali tad-WTO

               Fit-3 ta’ Diċembru, it-12-il Konferenza Ministerjali (“MC12”) tad-WTO hija mistennija tadotta diversi deċiżjonijiet rigward:

               1.Sussidji tas-sajd

               2.Kummerċ u saħħa

               3.Miżuri relatati mal-proprjetà intellettwali, kif previst fil-Ftehim TRIPS fiċ-ċirkostanzi tal-pandemija tal-COVID-19 u pandemiji oħra

               4.Titjib fit-trasparenza fl-agrikoltura

               5.Appoġġ domestiku fl-agrikoltura

               6.Ħażna pubblika għal skopijiet ta’ sigurtà tal-ikel

               7.Restrizzjonijiet fuq l-esportazzjoni fl-agrikoltura, inkluż l-eżenzjoni mir-restrizzjonijiet fuq l-esportazzjoni tal-Programm Dinji tal-Ikel

               8.Kompetizzjoni fl-esportazzjoni fl-agrikoltura

               9.Aċċess għas-suq fl-agrikoltura

               10.Mekkaniżmu ta’ salvagwardja speċjali (SSM) fl-agrikoltura

               11.Rieżami tad-Deċiżjoni ta’ Bali dwar il-Kwota Tariffarja (TRQ)

               12.Qoton

               13.LDCs u SDT

               14.Notifiki

               15.Tħassib kummerċjali

               3.Pożizzjoni li għandha tittieħed f’isem l-Unjoni

               L-objettiv ta’ din il-proposta huwa li l-UE tkun tista’ tingħaqad ma’ konsensus possibbli fid-WTO dwar l-adozzjoni mill-Konferenza Ministerjali tal-atti previsti.

               Filwaqt li għadu mhuwiex ċar jekk, u sa liema punt, il-Membri tad-WTO humiex se jkunu jistgħu jilħqu konsensus, il-pożizzjoni tal-UE fl-MC12 għandha tiġi stabbilita minn qabel mill-Kunsill skont l-Artikolu 218(9) TFUE.
                  2

               Jenħtieġ li jiġi nnutat li l-pożizzjoni tal-UE li tappoġġa l-estensjoni tal-moratorju fuq id-dazji doganali fuq trażmissjonijiet elettroniċi u l-estensjoni tal-moratorju fuq ilmenti tat-tipi previsti fis-subparagrafi 1(b) u 1(c) tal-Artikolu XXIII tal-Ftehim Ġenerali dwar it-Tariffi u l-Kummerċ tal-1994 (ilmenti mhux marbuta ma’ vjolazzjoni u lmenti dwar sitwazzjonijiet) mhux se jiġu inklużi f’din il-proposta peress li d-Deċiżjoni tal-Kunsill (UE) 2015/2236 tas-27 ta’ Novembru 2015 tipprovdi li dan jista’ jsir fuq bażi indefinita.

               Din il-proposta tkopri l-kwistjonijiet li ġejjin li dwarhom jistgħu jittieħdu d-deċiżjonijiet:

               ·Sussidji tas-sajd: L-ilħuq ta’ ftehim multilaterali rigward regoli dwar l-eliminazzjoni ta’ ċerti sussidji tas-sajd huwa previst fl-Għan ta’ Żvilupp Sostenibbli 14 Mira 6 (“SDG 14.6”) tan-Nazzjonijiet Uniti maqbula mill-Kapijiet tal-Istati fl-2015 u mid-Deċiżjoni Ministerjali tad-WTO tat-13 ta’ Diċembru 2017 (WT/MIN(17)/64). In-negozjati jinsabu għaddejjin u jenħtieġ li l-UE tappoġġa eżitu maqbul.

               ·Kummerċ u Saħħa: Id-diskussjonijiet dwar kwistjonijiet ta’ Kummerċ u Saħħa bdew fl-2020 bi proposta ta’ 13-il pajjiż tal-istess fehma (il-“Grupp Ottawa”) fid-WTO (WTO/GC/223) tal-24 ta’ Novembru 2020 biex jintlaħaq qbil dwar Inizjattiva Kummerċjali u tas-Saħħa b’rispons għall-pandemiji attwali u futuri. L-UE kienet fost il-proponenti oriġinali tal-inizjattiva, li ssuġġeriet għadd ta’ azzjonijiet relatati, b’mod partikolari, mar-restrizzjonijiet fuq l-esportazzjoni, il-miżuri li jiffaċilitaw il-kummerċ u t-trasparenza mtejba. Il-proposta ħeġġet ukoll lid-WTO biex tikkoopera aktar mill-qrib ma’ organizzazzjonijiet internazzjonali fil-ħidma dwar it-tħejjija għall-kriżijiet. Maż-żmien, l-għadd ta’ kosponsors żdied għal 26. Proposta riveduta għal Abbozz ta’ Dikjarazzjoni tal-Kunsill Ġenerali ġiet ippreżentata fid-WTO fil-15 ta’ Lulju 2021 (WT/GC/W/823) rigward ir-rispons tal-politika kummerċjali għall-pandemija tal-COVID-19 u biex tissaħħaħ ir-reżiljenza kontra pandemiji futuri. Jenħtieġ li l-UE tappoġġa eżitu potenzjali f’dan il-qasam dwar ir-restrizzjonijiet fuq l-esportazzjoni, il-miżuri li jiffaċilitaw il-kummerċ, it-trasparenza mtejba u elementi oħra inklużi fl-aħħar proposta għal abbozz ta’ Dikjarazzjoni tal-Kunsill Ġenerali. Dan jista’ jinkludi wkoll programm ta’ ħidma tad-WTO għall-ħidma wara l-MC12, li l-objettiv tiegħu jkun li tissaħħaħ ir-reżiljenza tal-Membri kontra pandemiji futuri.

               ·Miżuri relatati mal-proprjetà intellettwali, kif previst fil-Ftehim TRIPS, fiċ-ċirkostanzi tal-pandemija tal-COVID-19 u pandemiji oħra: Dawn in-negozjati huma parti mid-diskussjonijiet li għaddejjin fid-WTO dwar kif is-sistema kummerċjali tista’ ttejjeb l-aċċess globali għall-vaċċini kontra l-COVID-19 u t-terapewtika. Fil-21 ta’ Mejju 2021, għadd ta’ Membri tad-WTO ppreżentaw komunikazzjoni bi proposta riveduta għal eżenzjoni minn ċerti dispożizzjonijiet tal-Ftehim TRIPS għall-prevenzjoni, it-trażżin u t-trattament tal-COVID-19 (IP/C/W/669/Rev.1) lill-Kunsill tad-WTO tat-TRIPS. Fl-4 ta’ Ġunju 2021, l-UE ppreżentat komunikazzjoni dwar rispons urġenti tal-politika kummerċjali għall-kriżi tal-COVID-19 (WT/GC/231) lill-Kunsill Ġenerali tad-WTO u komunikazzjoni dwar rispons urġenti tal-politika kummerċjali għall-kriżi tal-COVID-19: proprjetà intellettwali lill-Kunsill tad-WTO tat-TRIPS (IP/C/W/680). Fit-18 ta’ Ġunju 2021, l-UE ppreżentat Komunikazzjoni b’abbozz ta’ Dikjarazzjoni dwar il-Ftehim TRIPS u s-Saħħa Pubblika fiċ-ċirkostanzi ta’ pandemija (IP/C/W/681) lill-Kunsill tad-WTO tat-TRIPS. L-abbozz ta’ dikjarazzjoni għandu l-għan li jiċċara jew jiffaċilita l-użu tas-sistema ta’ liċenzjar obbligatorja prevista fil-Ftehim TRIPS, sabiex din taħdem bl-aktar mod effiċjenti possibbli fiċ-ċirkostanzi ta’ pandemija. Minħabba l-importanza ta’ din il-kwistjoni, jenħtieġ li l-UE tappoġġa eżitu f’konformità mal-Komunikazzjonijiet tal-UE msemmija hawn fuq. Fl-istess ħin, jenħtieġ li l-pożizzjoni li għandha tittieħed f’isem l-UE tkun flessibbli biżżejjed biex tqis in-natura dinamika tal-proċess li għaddej ibbażat fuq it-test inkluż fir-rigward tal-istrument użati mill-Konferenza Ministerjali. B’mod partikolari, jenħtieġ li l-UE tibqa’ miftuħa li taċċetta elementi oħra li għandhom l-għan li jtejbu jew jissimplifikaw l-użu tal-flessibbiltajiet eżistenti previsti fil-Ftehim TRIPS fiċ-ċirkostanzi tal-pandemija tal-COVID-19, pandemiji oħra jew ċirkostanzi oħra ta’ urġenza estrema relatati mas-saħħa pubblika li Membri oħra tad-WTO jistgħu jipproponu.

               ·Titjib fit-trasparenza fl-agrikoltura: L-UE temmen bis-sħiħ li l-proposta tagħha (JOB/AG/213) għal Deċiżjoni Ministerjali dwar titjib fit-trasparenza fl-agrikoltura kosponsorjata mill-Kanada, il-Ġappun u l-Istati Uniti tista’ tikkostitwixxi bażi għal deċiżjoni fl-MC12. Il-proposta tinkludi ideat għal titjib fit-trasparenza fl-oqsma kollha tal-agrikoltura. Din hija inizjattiva importanti għall-MC12 meta jitqies li l-pandemija ġeddet l-importanza ta’ aktar trasparenza u prevedibbiltà tal-appoġġ agrikolu u l-kummerċ. Din l-inizjattiva tista’ tkun element kredibbli tal-aġenda tas-sigurtà tal-ikel indikata mid-Direttur Ġenerali tad-WTO bħala prijorità għall-MC12.

               ·Appoġġ domestiku fl-agrikoltura: In-negozjati dwar appoġġ domestiku li joħloq distorsjoni kummerċjali huma inkorporati fl-Artikolu 20 tal-Ftehim tad-WTO dwar l-Agrikoltura u kienu parti mill-mandat tal-Aġenda ta’ Doha għall-Iżvilupp (DDA), kif imnaqqax fid-Dikjarazzjoni Ministerjali ta’ Doha tal-14 ta’ Novembru 2001 (WT/MIN(01)/DEC/1). Minħabba d-diverġenza tal-pożizzjonijiet fin-negozjati, l-UE tara bħala eżitu possibbli, programm ta’ ħidma wara l-MC12 dwar riforma tal-appoġġ domestiku li joħloq distorsjoni kummerċjali.

               ·Ħażna pubblika għal skopijiet ta’ sigurtà tal-ikel: In-negozjati għandhom l-għan li jintlaħaq ftehim dwar “soluzzjoni permanenti” li tissodisfa l-għan stabbilit fid-Deċiżjoni Ministerjali ta’ Bali tas-7 ta’ Diċembru 2013 dwar Ħażna Pubblika għal Skopijiet ta’ Sigurtà tal-Ikel (WT/MIN(13)/38-WT/L/913), kif interpretata mid-Deċiżjoni tal-Kunsill Ġenerali tas-27 ta’ Novembru 2014 (WT/L/939) sussegwenti. Dan l-għan ġie ripetut fid-Deċiżjoni Ministerjali ta’ Nairobi tad-19 ta’ Diċembru 2015 (WT/MIN (15)/44-WT/L/979). Din il-kwistjoni tista’ tkun parti mill-programm ta’ ħidma dwar l-appoġġ domestiku.

               ·Restrizzjonijiet fuq l-esportazzjoni fl-agrikoltura: In-negozjati dwar ir-restrizzjonijiet fuq l-esportazzjoni fl-agrikoltura, inkluż l-eżenzjoni mir-restrizzjonijiet fuq l-esportazzjoni tal-Programm Dinji tal-Ikel, urew li parti kbira mill-membri tad-WTO jappoġġaw l-impenn li ma jiġux imposti restrizzjonijiet bħal dawn fuq xiri għal skopijiet umanitarji. Minħabba l-importanza tal-kwistjoni, jenħtieġ li l-UE tkompli tappoġġa l-proposta għal Deċiżjoni Ministerjali dwar din il-kwistjoni, li tista’ tikkostitwixxi element importanti ta’ pakkett tas-sigurtà tal-ikel fl-MC12. Jenħtieġ li l-UE tappoġġa eżitu maqbul.

               ·Kompetizzjoni fl-esportazzjoni fl-agrikoltura: Filwaqt li naraw il-ħtieġa li nfittxu titjib kemm fit-trasparenza kif ukoll fid-dixxiplini fil-kompetizzjoni fl-esportazzjoni, ir-realtà tan-negozjati turi li hemm biss interess limitat. Madankollu, hemm ftit ċans ta’ progress fit-titjib fit-trasparenza għall-MC12. Fil-fatt, l-UE inkludiet diversi ideat f’dan ir-rigward fil-proposta kosponsorjata tagħna (JOB/AG/213) għal Deċiżjoni Ministerjali dwar it-titjib fit-trasparenza fl-agrikoltura. Anki fil-qasam tal-kompetizzjoni fl-esportazzjoni, għaddej rieżami triennali tad-Deċiżjoni ta’ Nairobi dwar il-Kompetizzjoni fl-Esportazzjoni (WT/MIN (15/45)) fil-Kumitat regolari għall-Agrikoltura skont il-mandat fil-paragrafu 5 ta’ dik id-deċiżjoni. L-iskop huwa li jiġu rieżaminati d-dixxiplini li jinsabu fid-deċiżjoni. Ġie maqbul li r-rieżami jiġi pospost għal-laqgħa li jmiss tal-Kumitat għall-Agrikoltura f’Marzu 2022. Ftehim bħal dan jista’ jeħtieġ deċiżjoni fil-livell Ministerjali fl-MC12. L-UE tappoġġa dan il-posponiment.

               ·Aċċess għas-suq fl-agrikoltura: Id-diskussjonijiet rigward in-negozjati dwar l-aċċess għas-suq fl-agrikoltura wrew li ma hemm l-ebda xewqa jew opportunità realistika għal kwalunkwe qawmien mill-ġdid tan-negozjati dwar it-tnaqqis tat-tariffi fid-WTO fi żmien qasir. Madankollu, uħud mill-Membri tad-WTO għamlu proposti li għandhom l-għan li jniedu n-negozjati wara l-MC12 inkluża proposta fil-qasam tas-simplifikazzjoni tat-tariffi li fiha l-kalkoli tal-Ekwivalenti Ad Valorem (AVEs). L-UE tara l-elementi ta’ trasparenza bħala l-uniku eżitu possibbli fl-aċċess għas-suq. Dan jenħtieġ li jinkludi l-proposta (JOB/AG/212) mill-Awstralja, il-Brażil, il-Kanada u l-Ukrajna dwar it-trasparenza fil-bidliet fit-tariffi applikati u t-trattament tal-oġġetti fi tranżitu, fejn l-UE tappoġġa. Jenħtieġ li l-UE tappoġġa eżitu maqbul.

               ·Mekkaniżmu ta’ salvagwardja speċjali (SSM) fl-agrikoltura: Minħabba d-diverġenza tal-pożizzjonijiet u n-nuqqas ta’ impenn tal-Membri, ma hu mistenni l-ebda eżitu fl-MC12. Madankollu, l-UE għandha interess li tiżgura li l-SSM ma jiġix negozjat bħala element awtonomu, iżda pjuttost bħala parti min-negozjati usa’ dwar l-aċċess għas-suq.

               ·Rieżami tad-Deċiżjoni ta’ Bali dwar il-Kwoti Tariffarji (TRQ): Jenħtieġ li d-diskussjonijiet dwar ir-rieżami tal-Fehim għal Dispożizzjonijiet Amministrattivi dwar il-Kwoti Tariffarji ta’ Prodotti Agrikoli, kif definit mill-Artikolu 2 tal-Ftehim dwar l-Agrikoltura (WT/MIN (13)/39, WT/L/914) jilħqu riżultat sal-31 ta’ Diċembru 2021. Il-kopertura mhux ugwali attwali tad-deċiżjoni li teżenta lill-Istati Uniti u lill-pajjiżi li qed jiżviluppaw mill-mekkaniżmu f’każ ta’ insuffiċjenza mhijiex aċċettabbli. Meta tqis li d-diskussjonijiet isiru fil-Kumitat regolari għall-Agrikoltura, huwa possibbli li jitqies eżitu fil-livell tal-Kunsill Ġenerali minflok eżitu Ministerjali. Jenħtieġ li l-UE tappoġġa eżitu maqbul.

               ·Qoton: Minħabba d-diverġenza tal-pożizzjonijiet fin-negozjati, l-eżitu l-aktar probabbli għall-MC12 ikun xi titjib fit-trasparenza. L-UE inkludiet idea dwar it-trasparenza fil-qoton fil-proposta kosponsorjata tagħna (JOB/AG/213) għal Deċiżjoni Ministerjali dwar it-titjib fit-trasparenza fl-agrikoltura.

               ·LDCs u SDT: In-negozjati dwar id-dispożizzjonijiet tal-SDT huma parti mid-DDA u eżitu possibbli fl-MC12 jista’ jiċċara d-dispożizzjonijiet eżistenti jew jagħti SDT addizzjonali għall-grupp tal-LDC u possibbilment Membri vulnerabbli oħra tad-WTO. Minħabba l-importanza tal-kwistjoni, jenħtieġ li l-UE tappoġġa eżitu maqbul.

               ·Notifiki: Fid-dawl tal-ħtieġa li jittejbu t-trasparenza u l-konformità mar-rekwiżiti ta’ notifika eżistenti, l-UE ppreżentat proposta għal Deċiżjoni tal-Kunsill Ġenerali dwar Proċeduri għat-Tisħiħ tat-Trasparenza u t-Titjib tal-Konformità mar-Rekwiżiti ta’ Notifika skont il-Ftehimiet tad-WTO (JOB/GC/204/Rev.7). In-negozjati jinsabu għaddejjin u jenħtieġ li l-UE tappoġġa eżitu maqbul.

               ·Tħassib kummerċjali: Filwaqt li tfittex li ssaħħaħ l-effettività tal-ħidma tal-kunsilli u l-kumitati regolari tad-WTO, b’mod partikolari fir-rigward tal-konsiderazzjoni tat-tħassib kummerċjali, l-UE ppreżentat proposta lid-WTO rigward Deċiżjoni tal-Kunsill Ġenerali dwar Linji Gwida Proċedurali għall-Kunsilli u l-Kumitati tad-WTO li Jindirizzaw it-Tħassib Kummerċjali (WT/GC/W/777/Rev.6). In-negozjati jinsabu għaddejjin u jenħtieġ li l-UE tappoġġa eżitu maqbul.

               Billi bħalissa għaddejjin negozjati dwar l-elementi kollha msemmija hawn fuq, il-Kummissjoni tistenna li l-Kunsill jieħu d-deċiżjoni tiegħu rigward il-pożizzjoni tal-UE dwar l-eżitu tan-negozjati ladarba s-sitwazzjoni rigward it-testi rilevanti tkun ċara matul il-Konferenza Ministerjali stess.

               L-inizjattiva hija kompletament konsistenti mad-dispożizzjonijiet tal-politika eżistenti. Tħejjew deċiżjonijiet simili għal Konferenzi Ministerjali tad-WTO preċedenti, inkluż l-aktar waħda riċenti għall-11-il Konferenza Ministerjali tad-WTO fl-2017.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita bi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregolaw il-korp inkwistjoni. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-UE”
                  3
               .

               4.1.2.Applikazzjoni għal dan il-każ

               Il-Konferenza Ministerjali tad-WTO hija korp stabbilit bi ftehim, jiġifieri l-Ftehim tad-WTO, li skont l-Artikolu IV:1 tal-Ftehim tad-WTO għandha l-awtorità li tieħu deċiżjonijiet dwar il-kwistjonijiet kollha koperti taħt kwalunkwe wieħed mill-ftehimiet kummerċjali multilaterali, inkluż id-deċiżjonijiet li jkollhom effetti legali.

               L-atti previsti msemmija hawn fuq jikkostitwixxu atti li għandhom effetti legali, peress li dawn jistgħu jaffettwaw id-drittijiet u l-obbligi tal-Unjoni.

               L-atti previsti la jissupplimentaw u lanqas jemendaw il-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv ewlieni u l-kontenut tal-atti previsti jirrigwardaw il-politika kummerċjali komuni, peress li d-deċiżjonijiet previsti possibbli dwar kwistjonijiet tad-DDA jaqgħu taħtu.

               Għalhekk, il-bażi ġuridika sostantiva tad-Deċiżjoni proposta hija l-Artikolu 207 TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 207 TFUE flimkien mal-Artikolu 218(9) TFUE.

               2021/0350 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fit-12-il Konferenza Ministerjali tal-Organizzazzjoni Dinjija tal-Kummerċ

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207(4), l-ewwel subparagrafu, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim ta’ Marrakesh li jistabbilixxi l-Organizzazzjoni Dinjija tal-Kummerċ (“il-Ftehim tad-WTO”) kien konkluż mill-Unjoni bid-Deċiżjoni tal-Kunsill 94/800/KE tat-22 ta’ Diċembru 1994
                  4
                u daħal fis-seħħ fl-1 ta’ Jannar 1995.

               (2)Skont l-Artikoli IV:1 u IX:1 tal-Ftehim tad-WTO, il-Konferenza Ministerjali tal-Organizzazzjoni Dinjija tal-Kummerċ (“WTO”) tista’ tadotta deċiżjonijiet b’konsensus.

               (3)Il-Konferenza Ministerjali tad-WTO, matul it-12-il laqgħa tagħha bejn it-30 ta’ Novembru u t-3 ta’ Diċembru 2021, tista’ tadotta deċiżjonijiet dwar is-sussidji tas-sajd, kummerċ u saħħa, miżuri relatati mal-proprjetà intellettwali, kif previst fil-Ftehim TRIPS fiċ-ċirkostanzi tal-pandemija tal-COVID-19 u pandemiji oħra, titjib fit-trasparenza fl-agrikoltura, appoġġ domestiku fl-agrikoltura, żamma pubblika għal skopijiet ta’ sigurtà tal-ikel, restrizzjonijiet fuq l-esportazzjoni fl-agrikoltura, inkluż l-eżenzjoni mir-restrizzjonijiet fuq l-esportazzjoni tal-Programm Dinji tal-Ikel, kompetizzjoni fl-esportazzjoni fl-agrikoltura, aċċess għas-suq fl-agrikoltura, mekkaniżmu ta’ salvagwardja speċjali (SSM) fl-agrikoltura, rieżami tad-Deċiżjoni ta’ Bali dwar il-Kwoti Tariffarji (TRQ), qoton, LDCs u SDT, notifiki u tħassib kummerċjali.

               (4)Ikun xieraq li tiġi stabbilita l-pożizzjoni li għandha tittieħed f’isem l-Unjoni fil-Konferenza Ministerjali tad-WTO, billi d-deċiżjonijiet huma vinkolanti fuq l-Unjoni.

               (5)In-negozjati tas-sussidji tas-sajd huma parti mill-Aġenda ta’ Doha għall-Iżvilupp (DDA) u ġew identifikati bħala prijorità fl-Għan ta’ Żvilupp Sostenibbli 14 Mira 6 (“SDG 14.6”) tan-Nazzjonijiet Uniti maqbula mill-Kapijiet tal-Istati fl-2015 u mid-Deċiżjoni Ministerjali tad-WTO tat-13 ta’ Diċembru 2017 (WT/MIN(17)/64). Minħabba l-importanza tal-kwistjoni għall-kummerċ u għall-iżvilupp sostenibbli, u l-fatt li l-Unjoni kienet waħda mill-proponenti, jenħtieġ li l-Unjoni tappoġġa eżitu maqbul.

               (6)Id-diskussjonijiet dwar kwistjonijiet ta’ Kummerċ u Saħħa bdew fl-2020 bi proposta ta’ 13-il pajjiż tal-istess fehma (l-hekk imsejjaħ “Grupp Ottawa”) fid-WTO (WTO/GC/223) tal-24 ta’ Novembru 2020 biex jintlaħaq qbil dwar “Inizjattiva Kummerċjali u tas-Saħħa” b’rispons għall-pandemiji attwali u futuri. L-UE kienet fost il-proponenti oriġinali tal-inizjattiva. Proposta riveduta għal Abbozz ta’ Dikjarazzjoni tal-Kunsill Ġenerali ġiet ippreżentata fid-WTO fil-15 ta’ Lulju 2021 (WT/GC/W/823) rigward ir-rispons tal-politika kummerċjali għall-pandemija tal-COVID-19 u biex tissaħħaħ ir-reżiljenza kontra pandemiji futuri. Minħabba l-importanza tal-kwistjoni, jenħtieġ li l-Unjoni tappoġġa eżitu f’dan il-qasam.

               (7)In-negozjati dwar miżuri relatati mal-proprjetà intellettwali, kif previst fil-Ftehim TRIPS, fiċ-ċirkostanzi ta’ pandemija, inkluża l-pandemija tal-COVID-19, huma parti mid-diskussjonijiet li għaddejjin fid-WTO dwar kif is-sistema kummerċjali tista’ ttejjeb l-aċċess globali għall-vaċċini kontra l-COVID-19 u t-terapewtika. Fil-21 ta’ Mejju 2021, għadd ta’ Membri tad-WTO ppreżentaw komunikazzjoni bi proposta riveduta għal eżenzjoni minn ċerti dispożizzjonijiet tal-Ftehim TRIPS għall-prevenzjoni, it-trażżin u t-trattament tal-COVID-19 (IP/C/W/669/Rev.1) lill-Kunsill tad-WTO tat-TRIPS. Fl-4 ta’ Ġunju 2021, l-Unjoni ppreżentat komunikazzjoni dwar rispons urġenti tal-politika kummerċjali għall-kriżi tal-COVID-19 lill-Kunsill Ġenerali tad-WTO (WT/GC/231) u komunikazzjoni dwar rispons urġenti tal-politika kummerċjali għall-kriżi tal-COVID-19: proprjetà intellettwali lill-Kunsill tad-WTO tat-TRIPS (IP/C/W/680). Fit-18 ta’ Ġunju 2021, l-UE ppreżentat Komunikazzjoni b’abbozz ta’ Dikjarazzjoni dwar il-Ftehim TRIPS u s-Saħħa Pubblika fiċ-ċirkostanzi ta’ pandemija (IP/C/W/681) lill-Kunsill tad-WTO tat-TRIPS, li għandha l-għan li tiċċara jew tiffaċilita l-użu tas-sistema ta’ liċenzjar obbligatorja prevista fil-Ftehim TRIPS, sabiex din taħdem bl-aktar mod effiċjenti possibbli fiċ-ċirkostanzi ta’ pandemija. Minħabba l-importanza ta’ din il-kwistjoni, jenħtieġ li l-Unjoni tappoġġa eżitu f’konformità mal-Komunikazzjonijiet tal-UE msemmija hawn fuq. Fl-istess ħin, jenħtieġ li l-pożizzjoni li għandha tittieħed f’isem l-UE tkun flessibbli biżżejjed biex tqis in-natura dinamika tal-proċess li għaddej ibbażat fuq it-test inkluż fir-rigward tal-istrument użati mill-Konferenza Ministerjali. B’mod partikolari, jenħtieġ li l-UE tibqa’ miftuħa li taċċetta elementi oħra li għandhom l-għan li jtejbu jew jissimplifikaw l-użu tal-flessibbiltajiet eżistenti previsti fil-Ftehim TRIPS fiċ-ċirkostanzi tal-pandemija tal-COVID-19, pandemiji oħra jew ċirkostanzi oħra ta’ urġenza estrema relatati mas-saħħa pubblika li Membri oħra tad-WTO jistgħu jipproponu.

               (8)In-negozjati dwar it-titjib fit-trasparenza fl-agrikoltura bħala kwistjoni trasversali kisbu attenzjoni mġedda matul il-pandemija tal-COVID-19 minħabba l-kontribut tagħha biex il-flussi kummerċjali jinżammu miftuħa. It-trasparenza hija element essenzjali biex jiġu mmonitorjati l-obbligi skont il-Ftehim dwar l-Agrikoltura, biex jiġu infurmati n-negozjati u biex jiġu żgurati swieq agrikoli u kummerċ ġusti, effettivi u reżiljenti. Minħabba l-importanza tal-kwistjoni, l-Unjoni flimkien mal-Kanada, il-Ġappun u l-Istati Uniti ressqu proposta għal Deċiżjoni Ministerjali dwar it-titjib fit-trasparenza fl-agrikoltura (JOB/AG/213) u għalhekk jenħtieġ li l-Unjoni tappoġġa eżitu maqbul.

               (9)In-negozjati dwar appoġġ domestiku li joħloq distorsjoni kummerċjali huma inkorporati fl-Artikolu 20 tal-Ftehim tad-WTO dwar l-Agrikoltura u kienu parti mill-mandat tad-DDA, kif imnaqqax fid-Dikjarazzjoni Ministerjali ta’ Doha tal-14 ta’ Novembru 2001 (WT/MIN(01)/DEC/1). Minħabba d-diverġenza tal-pożizzjonijiet fin-negozjati, l-UE tara bħala eżitu possibbli, programm ta’ ħidma wara l-MC12 dwar riforma tal-appoġġ domestiku li joħloq distorsjoni kummerċjali. Minħabba l-importanza tal-kwistjoni, jenħtieġ li l-Unjoni tappoġġa eżitu maqbul.

               (10)In-negozjati għandhom l-għan li jintlaħaq ftehim dwar “soluzzjoni permanenti” li tissodisfa l-għan stabbilit fid-Deċiżjoni Ministerjali ta’ Bali tas-7 ta’ Diċembru 2013 dwar Ħażna Pubblika għal Skopijiet ta’ Sigurtà tal-Ikel (WT/MIN(13)/38-WT/L/913), kif interpretata mid-Deċiżjoni tal-Kunsill Ġenerali tas-27 ta’ Novembru 2014 (WT/L/939) sussegwenti. Dan l-għan ġie ripetut fid-Deċiżjoni Ministerjali ta’ Nairobi tad-19 ta’ Diċembru 2015 (WT/MIN (15)/44-WT/L/979). Minħabba l-importanza tal-kwistjoni, jenħtieġ li l-Unjoni tappoġġa eżitu maqbul. Din il-kwistjoni tista’ tkun parti mill-programm ta’ ħidma dwar l-appoġġ domestiku.

               (11)In-negozjati dwar ir-restrizzjonijiet fuq l-esportazzjoni fl-agrikoltura, inkluż l-eżenzjoni mir-restrizzjonijiet fuq l-esportazzjoni tal-Programm Dinji tal-Ikel, urew li parti kbira mill-membri tad-WTO jappoġġaw l-impenn li ma jiġux imposti restrizzjonijiet bħal dawn fuq xiri għal skopijiet umanitarji. Minħabba l-proposta għal Deċiżjoni Ministerjali dwar din il-kwistjoni u l-fatt li din hija element importanti tal-pakkett tas-sigurtà tal-ikel fl-MC12, jenħtieġ li l-Unjoni tappoġġa eżitu maqbul.

               (12)Bħalissa għaddej rieżami triennali tad-dixxiplini fid-Deċiżjoni ta’ Nairobi dwar il-Kompetizzjoni fl-Esportazzjoni (WT/MIN(15/45) fil-Kumitat regolari għall-Agrikoltura skont il-mandat fil-paragrafu 5 ta’ dik id-deċiżjoni. Ġie maqbul li r-rieżami jiġi pospost għal-laqgħa li jmiss tal-Kumitat għall-Agrikoltura f’Marzu 2022. Ftehim bħal dan jista’ jeħtieġ deċiżjoni fil-livell Ministerjali fl-MC12. L-UE tappoġġa dan il-posponiment. Barra minn hekk, id-diskussjonijiet urew ċertu interess tas-Sħubija fit-titjib fit-trasparenza fil-kompetizzjoni fl-esportazzjoni. Fil-fatt, l-UE inkludiet diversi ideat f’dan ir-rigward fil-proposta kosponsorjata tagħha (JOB/AG/213) għal Deċiżjoni Ministerjali dwar it-titjib fit-trasparenza fl-agrikoltura. Minħabba li l-Unjoni kienet waħda mill-proponenti, jenħtieġ li hija tappoġġa eżitu maqbul.

               (13)Id-diskussjonijiet rigward in-negozjati dwar l-aċċess għas-suq fl-agrikoltura wrew li ma hemm l-ebda xewqa jew opportunità realistika għal kwalunkwe qawmien mill-ġdid tan-negozjati dwar it-tnaqqis tat-tariffi fid-WTO fi żmien qasir. Madankollu, uħud mill-Membri tad-WTO għamlu proposti li għandhom l-għan li jniedu n-negozjati wara l-MC12 inkluża proposta fil-qasam tas-simplifikazzjoni tat-tariffi li fiha l-kalkoli tal-Ekwivalenti Ad Valorem (AVEs). L-UE tara l-elementi ta’ trasparenza bħala l-uniku eżitu possibbli fl-aċċess għas-suq. Dan jenħtieġ li jinkludi l-proposta (JOB/AG/212) mill-Awstralja, il-Brażil, il-Kanada u l-Ukrajna dwar it-trasparenza fil-bidliet fit-tariffi applikati u t-trattament tal-oġġetti fi tranżitu, fejn l-UE tappoġġa. Jenħtieġ li l-Unjoni tappoġġa eżitu maqbul.

               (14)Id-diskussjonijiet dwar il-Mekkaniżmu ta’ Salvagwardja Speċjali (SSM) fl-agrikoltura komplew skont il-proposti ppreżentati u d-Deċiżjoni Ministerjali ta’ Nairobi (WT/MIN (15)/43 — WT/L/978). Minħabba d-diverġenza tal-pożizzjonijiet u n-nuqqas ta’ impenn tal-Membri, ma hu mistenni l-ebda eżitu fl-MC12. Madankollu, l-UE għandha interess li tiżgura li l-SSM ma jiġix negozjat bħala element awtonomu. Jenħtieġ li l-Unjoni tappoġġa eżitu dwar is-SSM biss jekk dan jifforma parti min-negozjati usa’ dwar l-aċċess għas-suq.

               (15)Jenħtieġ li d-diskussjonijiet dwar ir-rieżami tal-Fehim għal Dispożizzjonijiet Amministrattivi dwar il-Kwoti Tariffarji ta’ Prodotti Agrikoli, kif definit mill-Artikolu 2 tal-Ftehim dwar l-Agrikoltura (WT/MIN (13)/39, WT/L/914) jilħqu riżultat sal-31 ta’ Diċembru 2021. Il-kopertura mhux ugwali attwali tad-deċiżjoni li teżenta lill-Istati Uniti u lill-pajjiżi li qed jiżviluppaw mill-mekkaniżmu f’każ ta’ insuffiċjenza mhijiex aċċettabbli. Meta tqis li d-diskussjonijiet isiru fil-Kumitat regolari għall-Agrikoltura, huwa possibbli li jitqies eżitu fil-livell tal-Kunsill Ġenerali minflok eżitu Ministerjali. Jenħtieġ li l-Unjoni tappoġġa eżitu maqbul.

               (16)Id-diskussjonijiet dwar il-qoton komplew fil-qafas stabbilit fil-paragrafi 5, 6 u 7 tad-Deċiżjoni Ministerjali ta’ Bali dwar il-Qoton (WT/MIN (13)/41 - WT/L/916) u fil-paragrafu 14 tad-Deċiżjoni Ministerjali ta’ Nairobi dwar il-Qoton (WT/MIN (15)/46 - WT/L/981). Minħabba d-diverġenza tal-pożizzjonijiet fin-negozjati, l-eżitu l-aktar probabbli għall-MC12 jista’ jkun xi titjib fit-trasparenza. Jenħtieġ li l-Unjoni tappoġġa eżitu maqbul.

               (17)In-negozjati dwar id-dispożizzjonijiet tat-Trattament Speċjali u Differenzjali huma parti mid-DDA u eżitu possibbli fl-MC12 jista’ jiċċara d-dispożizzjonijiet eżistenti jew jagħti SDT addizzjonali għall-grupp tal-LDC u possibbilment Membri vulnerabbli oħra tad-WTO. Minħabba l-importanza tal-kwistjoni, jenħtieġ li l-Unjoni tappoġġa eżitu maqbul.

               (18)Id-diskussjonijiet dwar in-notifiki għadhom għaddejjin fil-Kunsill Ġenerali fir-rigward tal-proposti dwar Deċiżjoni tal-Kunsill Ġenerali dwar Proċeduri għat-Tisħiħ tat-Trasparenza u t-Titjib tal-Konformità mar-Rekwiżiti ta’ Notifika skont il-Ftehimiet tad-WTO (JOB/GC/204/Rev.7). Minħabba l-importanza li jitjiebu t-trasparenza u l-konformità mar-rekwiżiti ta’ notifika eżistenti u r-rwol tal-Unjoni bħala waħda mill-proponenti tal-proposta, jenħtieġ li l-Unjoni tappoġġa eżitu maqbul f’dan il-qasam.

               (19)Id-diskussjonijiet dwar tħassib kummerċjali għadhom għaddejjin fil-Kunsill Ġenerali fir-rigward tad-Deċiżjoni dwar il-Linji Gwida Proċedurali għall-Kunsilli u l-Kumitati tad-WTO li Jindirizzaw Tħassib Kummerċjali (WT/GC/W/777/Rev.6). Minħabba l-importanza tat-tisħiħ tal-effettività tal-ħidma tal-kunsilli u l-kumitati regolari tad-WTO, b’mod partikolari fir-rigward tal-kunsiderazzjoni tat-tħassib kummerċjali u r-rwol tal-Unjoni bħala waħda mill-proponenti tal-proposta, jenħtieġ li l-Unjoni tappoġġa eżitu maqbul f’dan il-qasam.

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fit-12-il sessjoni tal-Konferenza Ministerjali tad-WTO għandha tkun:

               Li tissieħeb mal-konsensus milħuq fost il-Membri tad-WTO bil-ħsieb li jiġu adottati deċiżjonijiet dwar is-sussidji tas-sajd, kummerċ u saħħa, miżuri relatati mal-proprjetà intellettwali, kif previst fil-Ftehim TRIPS fiċ-ċirkostanzi tal-pandemija tal-COVID-19 u pandemiji oħra, titjib fit-trasparenza fl-agrikoltura, appoġġ domestiku fl-agrikoltura, żamma pubblika għal skopijiet ta’ sigurtà tal-ikel, restrizzjonijiet fuq l-esportazzjoni fl-agrikoltura, inkluż l-eżenzjoni mir-restrizzjonijiet fuq l-esportazzjoni tal-Programm Dinji tal-Ikel, kompetizzjoni fl-esportazzjoni fl-agrikoltura, aċċess għas-suq fl-agrikoltura, mekkaniżmu ta’ salvagwardja speċjali (SSM) fl-agrikoltura, rieżami tad-Deċiżjoni ta’ Bali dwar il-Kwoti Tariffarji (TRQ)
                  5
               , qoton, LDCs u SDT, notifiki u tħassib kummerċjali.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill
                  94/800/KE
                   tat-22 ta’ Diċembru 1994 dwar il-konklużjoni f’isem il-Komunità Ewropea, fejn għandhom x’jaqsmu affarijiet fil-kompetenza tagħha, fuq il-ftehim milħuq fil-Laqgħa ta' negozjati multilaterali fl-Urugwaj (1986-1994) ĠU L 336, 23.12.1994, p. 1.

                     (2)

                        Sal-punt li, għall-kuntrarju tal-aspettattivi kurrenti, il-konsensus kien formalizzat fi ftehim internazzjonali li jemenda l-ftehim tad-WTO jew fi ftehim internazzjonali plurilaterali bejn uħud mill-Membri tad-WTO, il-Kummissjoni tagħmel il-proposti neċessarji f’konformità mal-Artikolu 218(6) TFUE wara l-adozzjoni tat-testi u tal-ftuħ tagħhom għall-aċċettazzjoni mill-MC12 jew mill-membri tad-WTO kkonċernati matul l-MC12.

                     (3)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (4)

                        ĠU L 336, 23.12.1994, p. 1.

                     (5)

                        Wara li kkunsidra l-Artikolu IV:2, it-tieni sentenza tal-Ftehim tad-WTO, dan jinkludi konsensus possibbli milħuq fost il-Membri tad-WTO dwar l-adozzjoni ta’ deċiżjoni dwar ir-Rieżami tal-Fehim għal Dispożizzjonijiet Amministrattivi dwar il-Kwoti Tariffarji ta’ Prodotti Agrikoli, kif definit fl-Artikolu 2 tal-Ftehim dwar l-Agrikoltura (WT/MIN(13)/39, WT/L/914) (id-Deċiżjoni ta’ Bali dwar il-Kwoti Tariffarji (TRQ)) f’laqgħa tal-Kunsill Ġenerali.


               IL-KUMMISSJONI EWROPEA
            Brussell, 4.11.2021
            COM(2021) 673 final
            2021/0351(NLE)

            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata f’isem l-Unjoni Ewropea, fi ħdan il-Kumitat Konġunt taż-ŻEE rigward emenda għall-Protokoll 32 tal-Ftehim ŻEE, dwar modalitajiet finanzjarji għall-implimentazzjoni tal-Artikolu 82
            (Test b’rilevanza għaż-ŻEE)

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni Ewropea fil-Kumitat Konġunt taż-ŻEE fir-rigward tal-emenda tal-Protokoll 32 tal-Ftehim bejn il-Komunità Ewropea u ż-Żona Ekonomika Ewropea (“il-Ftehim ŻEE”) dwar il-modalitajiet finanzjarji għall-implimentazzjoni tal-Artikolu 82 tal-Ftehim ŻEE. Hija temenda r-regoli applikabbli għall-parteċipazzjoni tal-Istati taż-ŻEE-EFTA (in-Norveġja, l-Iżlanda u l-Liechtenstein) fil-programmi tal-Unjoni sabiex jitqiesu l-ispeċifiċitajiet tal-Qafas Finanzjarju Pluriennali għall-perjodu 2021–2027 fir-rigward tal-impatt tal-ħruġ tar-Renju Unit mill-Unjoni Ewropea fuq il-kontribuzzjoni finanzjarja tal-Istati taż-ŻEE-EFTA għall-baġit tal-UE.

               2.Kuntest tal-proposta

               2.1.Il-Ftehim ŻEE

               Il-Ftehim ŻEE għandu l-għan li jippromwovi tisħiħ kontinwu u bbilanċjat tar-relazzjonijiet kummerċjali u ekonomiċi bejn l-Unjoni Ewropea, l-Iżlanda, il-Liechtenstein u n-Norveġja b’kundizzjonijiet ugwali tal-kompetizzjoni, u r-rispett għall-istess regoli, bil-ħsieb li tinħoloq Żona Ekonomika Ewropea omoġenja, minn hawn ’il quddiem imsejħa ż-“ŻEE”. Il-Ftehim ŻEE jiggarantixxi drittijiet u obbligi ugwali fi ħdan is-Suq Intern għall-individwi u l-operaturi ekonomiċi fiż-ŻEE. Huwa jipprevedi l-inklużjoni ta’ leġiżlazzjoni tal-UE li tkopri l-erba’ libertajiet — il-moviment liberu tal-merkanzija, tas-servizzi, tal-persuni u tal-kapital — fit-30 Stat taż-ŻEE. Barra minn hekk, il-Ftehim ŻEE jkopri l-kooperazzjoni f’oqsma importanti oħra bħar-riċerka u l-iżvilupp, l-edukazzjoni, il-politika soċjali, l-ambjent, il-protezzjoni tal-konsumatur, it-turiżmu u l-kultura, kollettivament magħrufa bħala politiki “ta’ appoġġ” u politiki “orizzontali”.

               L-Artikolu 82 tal-Ftehim ŻEE jiddefinixxi r-regoli li jenħtieġ li japplikaw għall-parteċipazzjoni finanzjarja tal-Istati taż-ŻEE-EFTA meta jipparteċipaw fi Programmi tal-Unjoni. Il-Protokoll 32 tal-Ftehim ŻEE jkompli jiddefinixxi r-regoli li jenħtieġ li japplikaw fir-rigward tal-modalitajiet finanzjarji għall-implimentazzjoni tal-Artikolu 82.

               2.2.Il-Kumitat Konġunt taż-ŻEE

               Il-Kumitat Konġunt taż-ŻEE huwa stabbilit skont l-Artikolu 92 tal-Ftehim ŻEE. Il-Kumitat Konġunt taż-ŻEE jikkonsisti minn rappreżentanti tal-Partijiet Kontraenti u jista’ jieħu deċiżjonijiet bi ftehim bejn l-Unjoni, minn naħa waħda, u l-Istati taż-ŻEE-EFTA, li jitkellmu b’vuċi waħda, min-naħa l-oħra.

               Ir-responsabbiltà tal-Kumitat Konġunt hija li jiżgura l-implimentazzjoni effettiva u t-tħaddim effettiv tal-Ftehim. Għal dan il-għan, huwa jwettaq skambji ta’ fehmiet u informazzjoni, u jieħu deċiżjonijiet fil-każijiet previsti fil-Ftehim ŻEE u relattivi għall-Protokolli tiegħu. Għal dak il-għan, abbażi tal-Artikolu 98 tal-Ftehim, il-Protokoll 32 jista’ jiġi emendat b’deċiżjoni tal-Kumitat Konġunt taż-ŻEE skont l-Artikolu 93(2), l-Artikolu 99, l-Artikolu 100, l-Artikolu 102 u l-Artikolu 103 tal-Ftehim ŻEE.

               Sabiex tiġi garantita s-sigurtà legali u l-omoġeneità taż-ŻEE, jenħtieġ li l-Kumitat Konġunt taż-ŻEE jieħu deċiżjoni dwar l-emendi fl-Annessi u l-Protokolli, sabiex jitqies l-iżvilupp tal-leġiżlazzjoni tal-Unjoni. Jenħtieġ li dawn l-emendi jiġu applikati fl-istess ħin ma’ dawk introdotti fil-leġiżlazzjoni tal-Unjoni, u bir-rispett dovut għall-proċeduri interni tal-Partijiet Kontraenti.

               2.3.L-att previst tal-Kumitat Konġunt taż-ŻEE

               Il-Kumitat Konġunt taż-ŻEE għandu jadotta emendi għall-Protokoll 32 tal-Ftehim ŻEE (“l-att previst”).

               L-għan tal-att previst huwa li jiddetermina l-kundizzjonijiet dettaljati tal-parteċipazzjoni tal-Istati taż-ŻEE-EFTA fil-programmi tal-UE sabiex jinkludi l-modifiki meħtieġa li jirriżultaw mill-adozzjoni ta’ Qafas Finanzjarju Pluriennali ġdid, u l-konsegwenzi baġitarji tal-ħruġ tar-Renju Unit mill-Unjoni.

               L-att previst għandu l-għan li jinkludi ħames paragrafi fil-Protokoll 32 tal-Ftehim ŻEE:

               L-Artikolu 1 għandu jiġi kkomplementat biex jinkludi d-dispożizzjonijiet li ġejjin:

               ·dispożizzjoni dwar il-parteċipazzjoni finanzjarja tal-Istati taż-ŻEE-EFTA fl-approprjazzjonijiet imdaħħla fil-Baġit tal-UE għal pagamenti relatati mal-linji ta’ tlestija wara l-ħruġ tar-Renju Unit mill-Unjoni. Il-linji ta’ tlestija jinkludu esklussivament pagamenti ta’ impenji ffirmati taħt il-QFP 2014–2020 li għalihom ir-Renju Unit se jkompli jħallas is-sehem tiegħu sakemm jitħallsu l-impenji kollha. Il-Ftehim ŻEE ma jagħmilx differenza bejn linji ta’ tlestija u linji ġodda ta’ programmi tal-UE, u r-riżultat ta’ dan ikun li l-Istati taż-ŻEE-EFTA jagħtu kontribuzzjoni ogħla għall-Baġit tal-UE milli meħtieġ. Ta’ min ifakkar li f’każijiet ta’ tkabbir preċedenti sar mekkaniżmu bil-maqlub, li wassal biex l-Istati taż-ŻEE-EFTA jħallsu ammont aktar baxx milli meħtieġ lill-Baġit tal-UE. Għalhekk, wara l-emenda tal-Protokoll 32, dan il-mekkaniżmu mhux se jibqa’ jsir f’każ ta’ tkabbir tal-UE, u jwassal għal fattur ta’ proporzjonalità ogħla għal-linji ta’ tlestija;

               ·dispożizzjoni dwar l-inklużjoni tal-krediti tan-Next Generation EU (NGEU) fil-kalkolu tal-kontribuzzjoni tal-Istati taż-ŻEE-EFTA għall-finanzjament tal-Programm Orizzont Ewropa u l-Mekkaniżmu tal-Unjoni għall-Protezzjoni Ċivili sabiex tirrifletti l-baġit miżjud ta’ dawn il-programmi;

               ·żewġ dispożizzjonijiet addizzjonali li jiċċaraw kif il-kontribuzzjoni tal-Istati taż-ŻEE-EFTA se tiġi kkalkulata fil-każ ta’ tkabbir tal-UE jew ħruġ ta’ Stat Membru mill-Unjoni.

               Għandu jiżdied Artikolu 8 ġdid sabiex jiġu indirizzati l-modalitajiet finanzjarji għall-kontribuzzjonijiet tal-Istati taż-ŻEE-EFTA fir-rigward tal-garanziji baġitarji. L-ispeċifiċità tal-garanziji baġitarji ma tippermettix li l-kontribuzzjoni finanzjarja tal-Istat taż-ŻEE-EFTA tiġi inkluża fil-proċedura standard użata għall-programmi l-oħra kollha tal-UE. Minflok, kontribuzzjoni għall-garanziji baġitarji bħal din se tiġi stabbilita fi ftehimiet ta’ kontribuzzjoni speċifiċi.

               L-att previst se jsir vinkolanti għall-partijiet f’konformità mal-Artikolu 104 tal-Ftehim, li jipprevedi li “Id-deċiżjonijiet li jittieħdu mill-Kumitat Konġunt taż-ŻEE fil-każijiet previsti f’dan il-Ftehim għandhom, sakemm ma jkunx provdut xort’oħra fil-Ftehim, meta jiġu fis-seħħ ikunu jorbtu lill-Partijiet Kontraenti li għandhom jieħdu l-passi neċessarji biex jiżguraw l-implimentazzjoni u l-applikazzjoni tagħhom”. Barra minn hekk, f’konformità mal-Artikolu 119 tal-Ftehim,“L-Annessi u l-atti hemm imsemmija kif adattati għall-finijiet ta’ dan il-Ftehim kif ukoll il-Protokolli għandhom jiffurmaw parti integrali ta’ dan il-Ftehim”.

               Skont l-Artikolu 103 tal-Ftehim,“Jekk sa meta jispiċċa l-perjodu ta’ sitt xhur wara d-deċiżjoni tal-Kumitat Konġunt taż-ŻEE ma tkunx saret din in-notifika, id-deċiżjoni tal-Kumitat Konġunt taż-ŻEE għandha tiġi applikata proviżorjament sakemm jitwettqu l-ħtiġiet kostituzzjonali sakemm Parti Kontraenti ma tinnotifikax li applikazzjoni proviżorja bħal din ma tistax issir. Fil-każ l-aħħar imsemmi, jew jekk Parti Kontraenti tinnotifika n-nonratifika ta’ deċiżjoni tal-Kumitat Konġunt taż-ŻEE, is-sospensjoni prevista fl-Artikolu 102(5) għandha tibda sseħħ xahar wara notifika bħal din iżda f’ebda każ qabel id-data li fiha l-att tal-KE korrispondenti jiġi implimentat fil-Komunità”.

               3.Pożizzjoni li għandha tittieħed f’isem l-Unjoni

               Il-Kummissjoni tissottometti l-abbozz ta’ Deċiżjoni tal-Kumitat Konġunt taż-ŻEE għall-adozzjoni mill-Kunsill bħala l-pożizzjoni tal-Unjoni. Il-Kummissjoni tittama li tkun tista’ tippreżentah fil-Kumitat Konġunt taż-ŻEE mill-aktar fis possibbli.

               Il-kontenut u n-natura tal-abbozz tad-Deċiżjoni annessa tal-Kumitat Konġunt taż-ŻEE jmorru lil hinn minn dak li jista’ jitqies bħala sempliċi adattamenti tekniċi fis-sens tar-Regolament tal-Kunsill Nru 2894/94. Għalhekk, il-pożizzjoni tal-Unjoni għandha tiġi stabbilita mill-Kunsill.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               Il-kunċett ta’ “atti li jkollhom effetti legali” jinkludi atti li għandhom effetti legali skont ir-regoli tad-dritt internazzjonali li jirregolaw il-korp inkwistjoni. Jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  1
               .

               4.1.2.Applikazzjoni għal dan il-każ

               Il-Kumitat Konġunt taż-ŻEE huwa korp stabbilit bi ftehim, jiġifieri l-Ftehim ŻEE. L-att, li l-Kumitat Konġunt taż-ŻEE huwa mitlub jadotta, jikkostitwixxi att li għandu effetti legali. L-att previst se jkun vinkolanti skont id-dritt internazzjonali f’konformità mal-Artikoli 103 u 104 tal-Ftehim ŻEE.

               L-att previst ma jissupplimentax jew jemenda l-qafas istituzzjonali tal-Ftehim. Għalhekk, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE flimkien mal-Artikolu 1(3) tar-Regolament tal-Kunsill Nru 2894/94 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-għan u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) tat-TFUE trid tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               Fir-rigward ta’ att previst li jkollu għadd ta’ għanijiet f’daqqa, jew li jkollu diversi komponenti, li huma marbuta b’mod inseparabbli, mingħajr ma wieħed ikun inċidentali għall-ieħor, il-bażi ġuridika sostantiva ta’ deċiżjoni skont l-Artikolu 218(9) tat-TFUE jkollha tinkludi, eċċezzjonalment, id-diversi bażijiet ġuridiċi korrispondenti.

               4.2.2.Applikazzjoni għal dan il-każ

               L-att previst għandu għanijiet u komponenti fil-qasam tar-regoli finanzjarji u l-assistenza finanzjarja. Dawn l-elementi tal-att previst huma marbuta b’mod inseparabbli mingħajr ma wieħed ikun inċidentali għall-ieħor.

               Għalhekk, il-bażi ġuridika sostantiva tad-deċiżjoni proposta tikkonsisti mid-dispożizzjonijiet li ġejjin: It-Trattat dwar il-Funzjonament tal-Unjoni Ewropea, u b’mod partikolari l-Artikolu 122, u l-Artikolu 322(1) tiegħu.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 122 u l-Artikolu 322(1) tat-TFUE, flimkien mal-Artikolu 218(9) tat-TFUE u l-Artikolu 1(3) tar-Regolament tal-Kunsill Nru 2894/94 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea.

               5.Implikazzjonijiet Baġitarji

               L-att previst jimmodifika l-kalkolu tal-ammont ta’ dħul assenjat mill-Istati taż-ŻEE-EFTA miżjud mal-approprjazzjonijiet tal-UE billi (a) inaqqas il-fattur ta’ proporzjonalità taż-ŻEE-EFTA applikat għal ammonti tal-linji ta’ tlestija — mingħajr ma joħloq xi nuqqas ta’ approprjazzjonijiet — u (b) jinkludi l-krediti tal-NGEU fil-kalkolu tal-kontribuzzjoni tal-Istati taż-ŻEE-EFTA, u b’hekk iżid l-ammont tal-kontribuzzjoni taż-ŻEE-EFTA għall-programmi li fihom jipparteċipaw l-Istati taż-ŻEE-EFTA u li jibbenefikaw minn krediti tal-NGEU: Il-programm Orizzont Ewropa u l-Mekkaniżmu tal-Unjoni għall-Protezzjoni Ċivili.

               6.Pubblikazzjoni tal-att previst

               Billi l-att tal-Kumitat Konġunt taż-ŻEE se jemenda l-Protokoll 32 tal-Ftehim ŻEE, dwar il-modalitajiet finanzjarji għall-implimentazzjoni tal-Artikolu 82, huwa xieraq li jiġi ppubblikat f’Il-Ġurnal Uffiċjali tal-Unjoni Ewropea wara l-adozzjoni tiegħu.

               2021/0351 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata f’isem l-Unjoni Ewropea, fi ħdan il-Kumitat Konġunt taż-ŻEE rigward emenda għall-Protokoll 32 tal-Ftehim ŻEE, dwar modalitajiet finanzjarji għall-implimentazzjoni tal-Artikolu 82

               (Test b’rilevanza għaż-ŻEE)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 122 u l-Artikolu 322(1), flimkien mal-Artikolu 218(9) tiegħu,

               Wara li kkunsidra r-Regolament tal-Kunsill (KE) 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea
                  2
               , u b’mod partikolari l-Artikolu 1(3) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim dwar iż-Żona Ekonomika Ewropea (“il-Ftehim ŻEE”) daħal fis-seħħ fl-1 ta’ Jannar 1994.

               (2)Il-leġiżlazzjoni tal-Unjoni Ewropea ġiet emendata, b’mod partikolari bl-adozzjoni tar-Regolament tal-Kunsill (UE) 2020/2094 tal-14 ta’ Diċembru 2020 li jistabbilixxi Strument tal-Unjoni Ewropea għall-Irkupru biex jappoġġa l-irkupru wara l-kriżi tal-COVID-19 u tar-Regolament (UE) 2021/241 tal-Parlament Ewropew u tal-Kunsill tat-12 ta’ Frar 2021 li jistabbilixxi l-Faċilità għall-Irkupru u r-Reżiljenza.

               (3)Skont l-Artikolu 98 tal-Ftehim ŻEE, il-Kumitat Konġunt taż-ŻEE stabbilit bl-Artikolu 92 tal-Ftehim ŻEE jista’ jadotta deċiżjonijiet li jemendaw il-Protokoll 32 dwar il-modalitajiet finanzjarji għall-implimentazzjoni tal-Artikolu 82 tal-Ftehim ŻEE, f’konformità ma’ dawn: l-Artikolu 93(2), l-Artikolu 99, l-Artikolu 100, l-Artikolu 102 u l-Artikolu 103 tal-Ftehim.

               (4)Għalhekk, jenħtieġ li d-dispożizzjonijiet tal-Protokoll 32 tal-Ftehim ŻEE jiġu emendati skont dan.

               (5)Jenħtieġ li l-pożizzjoni tal-Unjoni fil-Kumitat Konġunt taż-ŻEE tkun ibbażata fuq l-abbozz ta’ Deċiżjoni tal-Kumitat Konġunt taż-ŻEE stabbilit fl-Anness ta’ din id-Deċiżjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata, f’isem l-Unjoni, fi ħdan il-Kumitat Konġunt taż-ŻEE dwar l-emendi proposti tal-Protokoll 32 dwar il-modalitajiet finanzjarji għall-implimentazzjoni tal-Artikolu 82 tal-Ftehim ŻEE, għandha tkun ibbażata fuq l-abbozz ta’ deċiżjoni tal-Kumitat Konġunt taż-ŻEE mehmuż ma’ din id-Deċiżjoni.

               Artikolu 2

               Din id-Deċiżjoni għandha tidħol fis-seħħ fid-data tal-adozzjoni tagħha. Għandha tapplika mill-1 ta’ Jannar 2021.

               Magħmul fi Brussell,

                     Għall-Kunsill

                     Il-President

                     (1)

                        Is-sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (2)

                        ĠU L 305, 30.11.1994, p. 6–8.

    ---documentbreak---

               IL-KUMMISSJONI EWROPEA
            Brussell, 4.11.2021
            COM(2021) 673 final

            ANNESS
            tal-
            Proposta għal DEĊIŻJONI TAL-KUNSILL
            dwar il-pożizzjoni li għandha tiġi adottata f’isem l-Unjoni Ewropea, fi ħdan il-Kumitat Konġunt taż-ŻEE rigward emenda għall-Protokoll 32 tal-Ftehim ŻEE, dwar modalitajiet finanzjarji għall-implimentazzjoni tal-Artikolu 82

               ANNESS

               ABBOZZ TA’ DEĊIŻJONI TAL-KUMITAT KONĠUNT TAŻ-ŻEE

               Nru […]

               ta’ […]

               li temenda l-Protokoll 32 tal-Ftehim ŻEE, dwar il-modalitajiet finanzjarji għall-implimentazzjoni tal-Artikolu 82

               IL-KUMITAT KONĠUNT TAŻ-ŻEE,

               Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u b’mod partikolari l-Artikolu 98 tiegħu,

               Billi:

               (1)Ir-Regolament tal-Kunsill (UE) 2020/2094 tal-14 ta’ Diċembru 2020 li jistabbilixxi Strument tal-Unjoni Ewropea għall-Irkupru biex jappoġġa l-irkupru wara l-kriżi tal-COVID-19 jalloka dħul assenjat estern addizzjonali għall-Programm Orizzont Ewropa u għall-Mekkaniżmu tal-Unjoni għall-Protezzjoni Ċivili. Fil-modalitajiet finanzjarji għall-implimentazzjoni tal-Artikolu 82 tal-Ftehim ŻEE (il-Protokoll 32 ŻEE), huwa xieraq li jiġi ċċarat li, għall-kalkolu tal-kontribuzzjonijiet finanzjarji tal-Istati tal-EFTA, il-bażi għall-kalkolu jenħtieġ li tiżdied b’approprjazzjonijiet li jikkorrispondu għad-dħul assenjat estern skont l-Artikolu 3(1) tar-Regolament tal-Kunsill (UE) 2020/2094 fir-rigward tal-parteċipazzjoni tagħhom f’dawn il-programmi.

               (2)L-Artikolu 82 tal-Ftehim ŻEE jistipula li l-fattur ta’ proporzjonalità għall-kontribuzzjonijiet tal-Istati tal-EFTA għall-baġit tal-UE għandu jiġi kkalkolat kull sena bħala proporzjon bejn il-PDG tal-Istati tal-EFTA u l-Istati Membri tal-UE, u fejn il-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika tal-24 ta’ Jannar 2020 jistabbilixxi l-obbligu kontinwu tar-Renju Unit li jikkontribwixxi finanzjarjament għall-Baġit tal-UE b’mod proporzjonali għas-sehem tiegħu ta’ fondi impenjati taħt il-Qafas Finanzjarju Pluriennali 2014–2020, huwa xieraq li l-PDG tar-Renju Unit jitqies fil-kalkolu tal-fattur ta’ proporzjonalità għal-linji baġitarji li esklussivament jinvolvu pagamenti għat-tlestija tal-impenji ffirmati taħt il-Qafas Finanzjarju Pluriennali 2014–2020.

               (3)Għalhekk, il-Protokoll 32 tal-Ftehim ŻEE jenħtieġ li jiġi emendat kif xieraq,

               ADOTTA DIN ID-DEĊIŻJONI:

               Artikolu 1

               1.
                     Fl-Artikolu 1 tal-Protokoll 32, jiżdiedu l-paragrafi li ġejjin:

               “10.
                     Biex tiġi kkalkolata l-kontribuzzjoni operattiva skont l-Artikolu 82 tal-Ftehim ŻEE, l-approprjazzjonijiet ta’ impenn u ta’ pagament imdaħħla fil-baġit tal-Unjoni adottati definittivament għas-snin applikabbli għall-finanzjament ta’ Orizzont Ewropa (ir-Regolament (UE) 2021/695 tal-Parlament Ewropew u tal-Kunsill) u l-Mekkaniżmu tal-Unjoni għall-Protezzjoni Ċivili  (ir-Regolament (UE) 2021/836 tal-Parlament Ewropew u tal-Kunsill), għandhom jiżdiedu bl-approprjazzjonijiet li jikkorrispondu għad-dħul assenjat estern allokat għal dawk l-attivitajiet skont l-Artikolu 3(1) tar-Regolament tal-Kunsill (UE) 2020/2094 li jistabbilixxi Strument tal-Unjoni Ewropea għall-Irkupru biex jappoġġa l-irkupru wara l-kriżi tal-COVID-19
                  1
               .

               11.
                     Biex jiġi kkalkolat il-fattur ta’ proporzjonalità għal-linji baġitarji li esklussivament jinvolvu pagamenti għat-tlestija tal-impenji ffirmati taħt il-Qafas Finanzjarju Pluriennali 2014–2020 u dak ta’ qablu, il-“fattur ta’ proporzjonalità” tal-EFTA kif definit fl-Artikolu 82(1) tal-Ftehim ŻEE għandu jkun is-somma tal-proporzjonijiet bejn, minn naħa waħda, il-prodott domestiku gross bil-prezzijiet tas-suq ta’ kull wieħed mill-Istati tal-EFTA, u, min-naħa l-oħra, is-somma tal-prodotti domestiċi grossi bil-prezzijiet tas-suq tal-Istati Membri tal-UE, tar-Renju Unit u ta’ dak l-Istat tal-EFTA. Dan il-fattur għandu jiġi kkalkolat, għal kull sena baġitarja, fuq il-bażi tad-data statistika l-aktar reċenti f’konformità mal-Artikolu 7.

               12.

                     Sakemm ma jkunx miftiehem mod ieħor mill-Kumitat Konġunt taż-ŻEE, biex jiġi kkalkolat il-fattur ta’ proporzjonalità kif definit skont l-Artikolu 82(1) tal-Ftehim ŻEE għas-sena baġitarja li matulha jidħol fis-seħħ ftehim dwar l-adeżjoni ta’ Stat Membru ġdid, imsemmi fl-Artikolu 49 tat-Trattat dwar l-Unjoni Ewropea, qabel l-1 ta’ Lulju ta’ dik is-sena, il-prodott domestiku gross bil-prezzijiet tas-suq tal-Istati Membri tal-UE għandu jinkludi l-prodott domestiku gross bil-prezzijiet tas-suq tal-Istat Membru l-ġdid.

               13.
                     Sakemm ma jkunx miftiehem mod ieħor mill-Kumitat Konġunt taż-ŻEE, biex jiġi kkalkolat il-fattur ta’ proporzjonalità kif definit fl-Artikolu 82(1) tal-Ftehim ŻEE għas-sena baġitarja li matulha jidħol fis-seħħ ftehim dwar il-ħruġ ta’ Stat Membru, imsemmi fl-Artikolu 50 tat-Trattat dwar l-Unjoni Ewropea, wara l-1 ta’ Lulju ta’ dik is-sena, il-prodott domestiku gross bil-prezzijiet tas-suq tal-Istati Membri tal-UE għandu jinkludi l-prodott domestiku gross bil-prezzijiet tas-suq tal-Istat Membru li jkun se joħroġ.”

               2.
                     Fil-Protokoll 32, jiżdied l-Artikolu li ġej:

               “Artikolu 8

               Regoli speċifiċi għall-parteċipazzjoni f’garanziji baġitarji

               Il-modalitajiet finanzjarji speċifiċi għall-kontribuzzjonijiet tal-Istati tal-EFTA relatati mal-parteċipazzjoni f’garanziji baġitarji, inkluż il-proċedura għad-determinazzjoni tal-parteċipazzjoni finanzjarja fihom, għandhom jiġu stabbiliti fi ftehimiet speċifiċi ta’ kontribuzzjoni li jistgħu jikkomplementaw il-modalitajiet stabbiliti f’dan il-Protokoll. Il-kontribuzzjoni għandha tikkonsisti f’kontribuzzjoni għall-proviżjonament parzjali tal-garanzija baġitarja u l-assunzjoni tal-obbligazzjoni kontinġenti rispettiva, jew inkella għandha tkun kontribuzzjoni ta’ flus għall-proviżjonament sħiħ tal-garanzija baġitarja, abbażi tal-kundizzjonijiet stabbiliti fil-ftehimiet ta’ kontribuzzjoni speċifiċi.”

               Artikolu 2

               Din id-Deċiżjoni għandha tidħol fis-seħħ l-għada tal-aħħar notifika skont l-Artikolu 103(1) tal-Ftehim ŻEE
                  2*.

               Għandha tapplika mill-1 ta’ Jannar 2021.

               Artikolu 3

               Din id-Deċiżjoni għandha tiġi ppubblikata fit-Taqsima taż-ŻEE ta’ Il-Ġurnal Uffiċjali tal-Unjoni Ewropea u fis-Suppliment tiegħu dwar iż-ŻEE.

               Magħmul fi Brussell, […].

                  Għall-Kumitat Konġunt taż-ŻEE

                  Il-President,

                  […]

                     (1)

                        ĠU L 433I, 22.12.2020, p. 23.

                     (2)
                  *
                        [Hemm indikati rekwiżiti kostituzzjonali.] [Ma huwa indikat l-ebda rekwiżit kostituzzjonali.]